**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 22 Ιουλίου 2021, ημέρα Πέμπτη και ώρα 17.05΄, στην Αίθουσα Γερουσίαςτου Μεγάρου της Βουλής,συνήλθε σε συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης, υπό την προεδρία της Αντιπροέδρου της, κυρίας Άννας Μάνη-Παπαδημητρίου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Εκσυγχρονισμός του Ελληνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης».

Στη συνεδρίαση παρέστησαν ο Υπουργός Επικρατείας, κ. Κυριάκος Πιερρακάκης, ο Υφυπουργός ψηφιακής Διακυβέρνησης, κ. Γεώργιος Γεωργαντάς, ο Υφυπουργός ψηφιακής Διακυβέρνησης, κ. Γεώργιος Στύλιος, καθώς και αρμόδιοι υπηρεσιακοί παράγοντες.

Η Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Δούνια Παναγιώτα (Νόνη). Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Παπαδόπουλος Νικόλαος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Φάμελλος Σωκράτης, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Καστανίδης Χαράλαμπος, Αχμέτ Ιλχάν, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Υπουργέ, κύριοι Υφυπουργοί, καλησπέρα σας. Αρχίζει η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης με θέμα ημερήσιας διάταξης την επεξεργασία και εξέταση του σχεδίου νόμου του Υπουργού Επικρατείας «Εκσυγχρονισμός του Ελληνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης».

Πριν μπούμε στην επί της αρχής συζήτηση του νομοσχεδίου, σας ενημερώνω για τον προγραμματισμό των επόμενων συνεδριάσεων με βάση τις αποφάσεις της Διάσκεψης των Προέδρων. Αντιλαμβάνεστε, ότι υπάρχει νομοθετικός φόρτος και οι επόμενες συνεδριάσεις θα γίνουν η μια πίσω από την άλλη. Τη Δευτέρα, 26 Ιουλίου 2021 και ώρα 15.00΄ στην Αίθουσα Γερουσίας θα γίνει η 2η συνεδρίαση – ακρόαση εξωκοινοβουλευτικών προσώπων. Επίσης τη Δευτέρα, 26 Ιουλίου 2021 και ώρα 18.00΄ στην Αίθουσα Γερουσίας θα γίνει η 3η συνεδρίαση. Και την Τρίτη, 27 Ιουλίου 2021 και ώρα 13.00΄ στην Αίθουσα «Προέδρου Αθανασίου Κωνστ. Τσαλδάρη», δηλαδή στην αίθουσα (223), θα γίνει η 4η συνεδρίαση - β΄ ανάγνωση.

Θα παρακαλούσα, επίσης, μέχρι την ολοκλήρωση της αγόρευσης του δεύτερου Εισηγητή, του Εισηγητή της Μειοψηφίας, να έχουμε γραπτώς τις προτάσεις για την ακρόαση των φορέων. Και μάλιστα, εάν είστε σε θέση και τώρα να μας τους κάνετε γνωστούς, θα παρακαλούσα τους Εισηγητές και τους Ειδικούς Αγορητές να ακούσουμε τις προτάσεις τους.

Θα ξεκινήσουμε με τον Εισηγητή της Πλειοψηφίας, τον συνάδελφο, κ. Σάββα Χιονίδη. Έχετε τον λόγο, κ. Χιονίδη, για να προτείνετε τους φορείς.

**ΣΑΒΒΑΣ ΧΙΟΝΙΔΗΣ** **(Εισηγητής της Πλειοψηφίας):** Εμείς θα προτείνουμε την Ολομέλεια των Προέδρων των Δικηγορικών Συλλόγων, την Ένωση Συμβολαιογράφων, το Σωματείο Εργαζομένων στο Κτηματολόγιο (ΣΕΚΤ), το Τεχνικό Επιμελητήριο Ελλάδος, το Ελληνικό Κτηματολόγιο, τον Σύνδεσμο Εταιρειών Γεωπληροφορικής και Κτηματολογίου (ΣΕΓΕΚ), τον Πανελλήνιο Σύνδεσμο Υπαλλήλων πρώην Αμίσθων και νυν Εμμίσθων Υποθηκοφυλακείων και Κτηματολογικών Γραφείων, τον Πανελλήνιο Σύλλογο Διπλωματούχων Αγρονόμων και Τοπογράφων Μηχανικών και την Πανελλήνια Ομοσπονδία Ιδιοκτητών Ακινήτων (ΠΟΜΙΔΑ).

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα συνεχίσουμε με τον Εισηγητή της Μειοψηφίας, τον συνάδελφο, κ. Μάριο Κάτση.

**ΜΑΡΙΟΣ ΚΑΤΣΗΣ** (**Εισηγητής της Μειοψηφίας):** Όπως πρόλαβα να σημειώσω, πέντε φορές είναι κοινοί σε αυτούς που είχα να προτείνω. Τους προσκαλώ και εγώ εκ μέρους του ΣΥΡΙΖΑ-Προοδευτική Συμμαχία. Το Σωματείο Εργαζομένων στο Κτηματολόγιο (ΣΕΚΤ), τον Πανελλήνιο Σύνδεσμο Υπαλλήλων πρώην Αμίσθων και νυν Εμμίσθων Υποθηκοφυλακείων και Κτηματολογικών Γραφείων, τον Σύνδεσμος Εταιρειών Γεωπληροφορικής και Κτηματολογίου, την Ένωση Τεχνικών Ελληνικού Κινηματογράφου Και Τηλεόρασης (ΕΤΕΚΤ), την Πανελλήνια Ομοσπονδία Ενώσεων Μηχανικών Δημοσίων Υπαλλήλων Διπλωματούχων Ανωτάτων Σχολών, την Πανελλήνια Ομοσπονδία Ιδιοκτητών Ακινήτων (ΠΟΜΙΔΑ), τον Πανελλήνιο Σύλλογο Υπαλλήλων Εμμίσθων Υποθηκοφυλακείων και Κτηματολογικών Γραφείων, την Κεντρική Ένωση Δήμων Ελλάδος (ΚΕΔΕ), το Τεχνικό Επιμελητήριο Ελλάδος, την Πανελλήνια Ομοσπονδία Θεάματος Ακροάματος, την Ένωση Σκηνοθετών Παραγωγών Ελληνικού Κινηματογράφου, την Εθνική Επιτροπή Τηλεπικοινωνιών Και Ταχυδρομείων (ΕΕΤΤ(, την Επαγγελματική Επιστημονική Ένωση Τεχνολογικής Εκπαίδευσης Μηχανικών, το Εθνικό Κέντρο Οπτικοακουστικών Μέσων Και Επικοινωνίας, τον Πανελλήνιο Σύλλογο Πτυχιούχων Μηχανικών Γεωπληροφορικής και Τοπογραφίας Τ.Ε., και τον Σύνδεσμος Ανεξάρτητων Παραγωγών Οπτικοακουστικών Έργων.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Συνάδελφε, νομίζω ότι έχετε προτείνει πάρα πολλούς φορείς. Ο Κανονισμός προβλέπει έως 10. Ίσως θα πρέπει να περιοριστείτε. Θα δούμε, καταρχάς, ποιοι συμπίπτουν με τους υπόλοιπους συναδέλφους, οπότε αυτοί που ταυτίζονται ούτως οι άλλως, από τη στιγμή που προτείνονται από όλα τα κόμματα, θα κληθούν. Από εκεί και πέρα, θα δούμε πόσοι θα είναι οι πλεονάζοντες.

**ΜΑΡΙΟΣ ΚΑΤΣΗΣ** (**Εισηγητής της Μειοψηφίας):** Εμείς, ως ΣΥΡΙΖΑ-Προοδευτική Συμμαχία, καλούμε αυτούς τους φορείς γιατί θεωρούμε ότι εμπίπτουν στις διατάξεις του νομοσχεδίου. Από κει και πέρα, όπως καταλαβαίνετε. Εσείς είστε στο Προεδρείο και θα πάρετε και την ευθύνη προφανώς.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα συνεχίσουμε με τον Ειδικό Αγορητή του ΚΙΝΗΜΑΤΟΣ ΑΛΛΑΓΗΣ, τον συνάδελφο, κ. Ιλχάν Αχμέτ.

**ΙΛΧΑΝ ΑΧΜΕΤ** (**Ειδικός Αγορητής του Κινήματος Αλλαγής):** Εμείς προτείνουμε το ΣΕΓΕΚ το οποίο το έχει προτείνει και ο Εισηγητής της Πλειοψηφίας, το ΠΟΜΙΔΑ το οποίο έχει προταθεί και αυτό. Επιπλέον, το Κτηματολόγιο για την Ανάπτυξη και τον Σύλλογο Τοπογράφων, όπως τα έχουμε δώσει και εγγράφως στη Γραμματεία.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με την Ειδική Αγορήτρια του Κ.Κ.Ε., την κυρία Μαρία Κομνηνάκα.

**ΜΑΡΙΑ ΚΟΜΝΗΝΑΚΑ** **(Ειδική Αγορήτρια του Κ.Κ.Ε.):** Δεν θα τους επαναλάβω για την οικονομία του χρόνου, κυρία Πρόεδρε. Έχουμε καλυφθεί από αυτούς που έχουμε ακούσει.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα συνεχίσουμε με τον Ειδικό Αγορητή τις Ελληνικής Λύσης, τον συνάδελφο, κ. Κωνσταντίνο Χήτα.

**ΚΩΝΣΤΑΝΤΙΝΟΣ ΧΗΤΑΣ** **(Ειδικός Αγορητής της Ελληνικής Λύσης):** Μετά την καταιγίδα Κάτση, δεν ξέρω τι μπορεί να έχει απομείνει. Εμείς θα πούμε τον Σύλλογο Εργαζομένων στο Κτηματολόγιο, τον Δικηγορικό Σύλλογο είτε των Αθηνών, είτε του Πειραιά, είτε την Ολομέλεια, την Πανελλήνια Ομοσπονδία Ιδιοκτητών Ακινήτων, την Ομοσπονδία Μεσιτών Αστικών Συμβάσεων Ελλάδος και τον Συμβολαιογραφικό Σύλλογο Εφετείων Αθηνών, Πειραιώς και Δωδεκανήσου.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Συνεχίζουμε με την κυρία Αδαμοπούλου, την Ειδική Αγορήτρια του ΜέΡΑ25.

**ΑΓΓΕΛΙΚΗ ΑΔΑΜΟΠΟΥΛΟΥ** **(Ειδική Αγορήτρια του ΜέΡΑ25):** Κυρία Πρόεδρε, ίσως επαναλάβω κάποιους φορείς γιατί δεν ήμουν εδώ από την αρχή. Την Ολομέλεια Δικηγορικών Συλλόγων, τους Συμβολαιογράφους, το Τεχνικό Επιμελητήριο Ελλάδας, το Ελληνικό Κτηματολόγιο, το Σωματείο Εργαζομένων στο Ελληνικό Κτηματολόγιο, την Πανελλήνια Ομοσπονδία Ιδιοκτητών Ακινήτων. Και, κυρία Πρόεδρε, αν μου επιτρέπετε λίγο να ψάξω άλλον έναν φορέα. Ζητώ λίγο χρόνο και θα σας τον κοινοποιήσω σε λίγο.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Φυσικά, κυρία Αδαμοπούλου, θα έχετε όσο χρόνο χρειάζεστε.

Πριν εισέλθουμε στις τοποθετήσεις εισηγήσεις των Εισηγητών και Ειδικών Αγορητών, ζήτησε να τοποθετηθεί ο κύριος Υπουργός.

Τον λόγο έχει ο Υπουργός Ψηφιακής Διακυβέρνησης, κ. Κυριάκος Πιερρακάκης.

**ΚΥΡΙΑΚΟΣ ΠΙΕΡΡΑΚΑΚΗΣ** **(Υπουργός Επικρατείας):** Κυρίες και κύριοι βουλευτές, ξεκινά σήμερα η επεξεργασία από την Επιτροπή το σχέδιο νόμου με τίτλο «Εκσυγχρονισμό του Ελληνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης». Νομίζω ότι ο τίτλος είναι απολύτως ενδεικτικός του περιεχομένου, περιγράφει και την ιεράρχηση των θεμάτων που ο νόμος ρυθμίζει. Αρχικά, εισάγουμε διατάξεις σχετικά με την επιτάχυνση, την απλοποίηση και την ασφάλεια των διαδικασιών του Κτηματολογίου. Στη συνέχεια, νομοθετούμε την καθιέρωση νέων ψηφιακών υπηρεσιών. Και τέλος, βελτιώνουμε τη λειτουργία του Υπουργείου Ψηφιακής Διακυβέρνησης και των φορέων του.

Το Κτηματολόγιο, εκ των πραγμάτων, αποτελεί την κυριότερη παρέμβαση αυτού του σχεδίου νόμου. Είναι μια παρέμβαση που αν έπρεπε να την κωδικοποιήσουμε σε τρεις λέξεις, οι λέξεις που θα χρησιμοποιούσαμε θα ήταν αυτές τις, επιτάχυνση, απλούστευση και ασφάλεια.

Επιτάχυνση, διότι μειώνουμε κατά περίπου δύο χρόνια μεσοσταθμικά το χρονοδιάγραμμα για τη πλήρη λειτουργία του Κτηματολογίου, σε όσες περιοχές αυτό δεν έχει ακόμα ολοκληρωθεί σε σχέση με την κτηματογράφηση, δηλαδή, περίπου στο 66% της χώρας. Αυτή τη στιγμή βρισκόμαστε στο 34 με 35%.

Απλούστευση, διότι κάνουμε πιο φιλικές για το πολίτη τις υπηρεσίες του Κτηματολογίου και ασφάλεια, διότι πλέον, όλες οι πληροφορίες έρχονται στην επιφάνεια, έρχονται στο φως, αποκτούν δημοσιότητα, στο πλαίσιο της πλήρους λειτουργίας των κατά τόπους κτηματολογικών γραφείων.

Η καρδιά της παρέμβασης είναι τα άρθρα 3 έως 7, που περιγράφουν τη διαδικασία μέχρι τη λειτουργία ενός κτηματολογικού γραφείου, μέχρι να έχουμε λειτουργούν Κτηματολόγιο. Και εδώ υπάρχει μια σημαντική αλλαγή φιλοσοφίας. Σήμερα, μετά τη φάση της ανάρτησης, ακολουθεί η διαδικασία των ενστάσεων. Στη συνέχεια και αφού τελεσιδικήσουν όλες οι ενστάσεις, τότε και μόνο τότε, το κτηματολογικό γραφείο κάθε περιοχής τίθεται σε λειτουργία.

Ποιο είναι το ποσοστό των ακινήτων επί των οποίων ασκούνται ενστάσεις; Κατά μέσο όρο είναι 2%. Τι σημαίνει αυτό; Αυτό σημαίνει, ότι μέχρι να ολοκληρωθούν οι ενστάσεις για το 2%, το Κτηματολόγιο δεν λειτουργεί ούτε για το υπόλοιπο 98%. Αυτό είναι κάτι το οποίο πρέπει να αλλάξει, αν θέλετε, αυτό ήρθε και ως πρόταση στο παρελθόν στη χώρα μας από τηνSRSS το 2011, το 2013 και η πρόταση ήταν η διαδικασία που ουσιαστικά εμείς ερχόμαστε σήμερα να προτείνουμε. Μετά την ανάρτηση, μετά την υποβολή των ενστάσεων, μετά την διόρθωση των πρόδηλων σφαλμάτων, κάθε περιοχή αποκτά Κτηματολόγιο σε λειτουργία. Οι ενστάσεις φυσικά θα εκδικάζονται κανονικά, δεν στερούνται οι ιδιοκτήτες προφανώς κανένα από τα δικαιώματα που αυτή τη στιγμή διαθέτουν και για το διάστημα που μεσολαβεί, κάθε ένσταση θα καταγράφεται στο περιθώριο του κτηματολογικού φύλλου του ακινήτου. Και αυτή είναι και η φιλοσοφία, του πώς αντιλαμβανόμαστε το Κτηματολόγιο.

Είναι ένα πληροφοριακό σύστημα, πέρα από όλα τα άλλα, πέρα από ένα εργαλείο διοίκησης, πέρα από ένα εργαλείο στα χέρια της δικαιοσύνης, είναι και ένας μηχανισμός, να έρθει όλη η πληροφορία στην επιφάνεια και να καταγράφεται, πράγμα το οποίο αποτελεί θετική μεταβολή σε σχέση με το τι υπάρχει από το παρελθόν. Η νέα διαδικασία είναι πιο γρήγορη και απλή για όλους, χαρακτηρίζεται προφανώς από μεγαλύτερη διαφάνεια, όπως είπα και πριν. Εξάλλου, η σημείωση των διεκδικήσεων δεν είναι κάτι άγνωστο στη νομική καθημερινότητα, τα βιβλία διεκδικήσεων αποτελούν ουσιαστικό στοιχείο των Υποθηκοφυλακείων, ο έλεγχος είναι απαραίτητος σε έναν έλεγχο τίτλων και ακόμα και στα κτηματολογικά φύλλα γίνονται σημειώσεις, όχι στο στάδιο των ενστάσεων, αλλά στο επόμενο στάδιο, αυτό των αγωγών. Γιατί να μην ενοποιήσουμε, λοιπόν, όλη αυτή τη πληροφορία εξαρχής σε αυτά; Αλλά αν κάνουμε και την αντίστροφη άσκηση, όλη αυτή η διαδικασία, όλη αυτή η συγκέντρωση της πληροφορίας, είναι κάτι το οποίο βοηθά συνολικά τις αγοραπωλησίες των ακινήτων.

Ας υποθέσουμε ότι κάποιος θέλει να αγοράσει ένα οικόπεδο με αμφισβητούμενα όρια από τον γείτονα. Όσο δεν λειτουργεί το Κτηματολόγιο, η πληροφορία αυτή είναι διάσπαρτη ενίοτε. Σε κάποιες περιπτώσεις, το διάσπαρτη σημαίνει κρυφή και τα δύο αυτά στοιχεία είναι πολύ προβληματικά για την ασφάλεια των συναλλαγών. Τώρα θα είναι ξεκάθαρη, δημόσια, συγκεντρωμένη, σε ένα σημείο στο οποίο πρέπει να βρίσκεται, δηλαδή, στα κτηματολογικά φύλλα. Η διαδικασία αυτή ωφελεί, ωφελεί πολύ, ωφελεί αφενός το κράτος όσο ωφελεί και τους ιδιοκτήτες. Ωφελεί το κράτος, διότι θα οδηγήσει πολύ ταχύτερα στην ολοκλήρωση του Εθνικού Κτηματολογίου. Το συζητάμε δεκαετίες, ήρθε ο καιρός, η διαδικασία αυτής της μεταρρύθμισης, η διαδικασία αυτής της μεγάλης αλλαγής, επιτέλους να κλείσει, επιτέλους να ολοκληρωθεί.

Και αυτό είναι κάτι που, αν θέλετε, αντικατοπτρίζει την αξιολόγηση της χώρας μας, καταρχήν σε μια σειρά από πάρα πολλούς δείκτες, για παράδειγμα, δείκτες της Παγκόσμιας Τράπεζας, δείκτες επιχειρηματικότητας στην Ελλάδα, δείκτες διεθνούς αξιολόγησης της οικονομίας. Αυτό το 35% της χώρας που έχει κτηματογραφηθεί, αντανακλά την εκκρεμότητα του υπολοίπου που δεν έχει κτηματογραφηθεί και αυτό λέει κάτι ως μήνυμα ευρύτερα για τη χώρα, πέρα από το ότι οι υπηρεσίες του Κτηματολογίου αυτοτελώς έχουν πάρα πολύ μεγάλη αξία και πολύ μεγάλη σημασία για όλους. Ωφελεί φυσικά και τους πολίτες, καθώς ο υποψήφιος αγοραστής, θα μπορεί να ελέγχει με απόλυτη ακρίβεια την εικόνα του ακινήτου που επιθυμεί να αγοράσει, χωρίς να κινδυνεύει να βρεθεί μπροστά σε εκπλήξεις ύστερα από μερικά χρόνια.

Εδώ, να πω, ότι ευρύτερα, έχουν ήδη γίνει μια σειρά από παρεμβάσεις στο Κτηματολόγιο. Μια κυρίαρχη παρέμβαση, είναι το γεγονός, ότι έχουμε πλέον ανοίξει τη πρόσβαση και μάλιστα δωρεάν, σε επαγγελματίες, σε δικηγόρους, σε μηχανικούς, συμβολαιογράφους, οι οποίοι έχουν τη δυνατότητα να βλέπουν τα στοιχεία που τους ενδιαφέρουν για το λειτουργούν Κτηματολόγιο, μέσα από το site του Κτηματολογίου, το ktimatologio.gr, με την υπηρεσία της έρευνας, ανάλογα με διαφορετικά δικαιώματα φυσικά ο κάθε επαγγελματίας, ανάλογα με την ιδιότητά του και αυτό είναι ένα πρώτο βήμα. Ένα πρώτο βήμα, του πώς μπορούμε, ψηφιακά, με χρήση ψηφιακών τεχνολογιών, να διευκολύνουμε ακόμα και τη φυσική μετάβαση σε ένα κτηματολογικό γραφείο.

Εκκρεμούν βέβαια να γίνουν πάρα πολλά, γιατί υπάρχει κάποια πληροφορία αυτή τη στιγμή ψηφιοποιημένη, όχι όλη. Ένα κομμάτι αυτής της πληροφορίας θα έρθει στη πορεία μέσα από αυτήν την αλλαγή που περιγράφουμε, διότι σήμερα είπαμε 35% ότι είναι κτηματογραφημένο. Με αυτό το νόμο, η πρόβλεψη που έχουμε είναι, ότι του χρόνου θα βρεθούμε στο 55%, σε δύο χρόνια στο 90% περίπου, άρα, η πρόσβαση θα αφορά ολοένα μεγαλύτερο εύρος. Το ζήτημα, όμως, είναι, να αφορά και ολοένα μεγαλύτερο βάθος. Και εδώ θα έρθει να βοηθήσει καθοριστικά το Ταμείο Ανάκαμψης, το RRF, γιατί μέσα σε όλα αυτά, η πρόβλεψη που έχουμε κάνει με τον κ. Στύλιο, τον αρμόδιο Υφυπουργό, με τη διοίκηση του Κτηματολογίου, είναι για ένα μεγάλο έργο ψηφιοποίησης, ένα μεγάλο έργο το οποίο θα πάρει όλο το ιστορικό αρχείο των Υποθηκοφυλακείων, θα πάει και στα κτηματολογικά γραφεία, θα πάει παντού και θα περάσει όλη τη πληροφορία που βρίσκεται εκεί έγχαρτη, σε πληροφορία, σε δεδομένα καταρχήν, εν τέλει σε πληροφορία.

Αυτό είναι κάτι καθοριστικό, για να μπορέσει να ολοκληρωθεί αυτό το όραμα του Κτηματολογίου και είναι, αν θέλετε, ένα βήμα από πολλά. Φυσικά απαιτούνται μεγάλες οργανωσιακές αλλαγές. Το σχέδιο νόμου έχει και άλλα πράγματα τα οποία προβλέπει. Διαμεσολάβηση. Καθιερώνουμε τη δυνατότητα διόρθωσης ανακριβειών των πρώτων κτηματολογικών εγγραφών με τη διαδικασία της διαμεσολάβησης και αυτό είναι πρωτοτυπία, υπό την έννοια, ότι μέχρι σήμερα, για τις σχετικές διορθώσεις, απαιτείται αμετάκλητη δικαστική απόφαση. Πλέον, οι ιδιώτες, εάν συμφωνούν, μπορούν να λύσουν τη διαφορά τους συμβιβαστικά, γλυτώνοντας καταρχήν χρόνο, αλλά όχι μόνο, και πόρους.

Δεύτερον, αναμορφώνουμε ριζικά και αυτό δείχνει και κάτι φιλοσοφικά, τη διαδικασία διόρθωσης των προδήλων σφαλμάτων με την ένδειξη αγνώστου ιδιοκτήτη. Μέχρι σήμερα, για τη σχετική διαδικασία, απαιτείται η ρητή συναίνεση του ελληνικού δημοσίου. Τι δίνει αυτή τη συναίνεση στη πράξη το ελληνικό δημόσιο; Όχι. Συνεπώς, με το προτεινόμενο σχέδιο νόμου, η συναίνεση του ελληνικού δημοσίου για τη διόρθωση σχετικού πρόδηλου σφάλματος τεκμαίρεται από τη μη προβολή αντιρρήσεων εντός 60 ημερών από την επίδοση σε αυτό της αίτησης. Διαμεσολάβηση συν την αλλαγή που μόλις περιέγραψα σε σχέση με τα πρόδηλα σφάλματα, νομίζω, ότι αποτυπώνουν δύο πτυχές της φιλοσοφίας με την οποία προσεγγίζουμε την επίλυση διαφορών.

Οι διαφορές μεταξύ ιδιωτών πρέπει να λύνονται φιλικά, πρέπει να ενθαρρύνουμε το να λύνονται φιλικά και βέβαια, όπου αυτό το επιτρέπει η φύση της υπόθεσής τους και έπειτα, ο πολίτης δεν μπορεί να υφίσταται τις συνέπειες, ενίοτε, ενδεχόμενης αδιαφορίας από τη μεριά του κράτους, πρέπει να μπορεί να έχει το δίκιό του εκεί που έχει δίκιο και υπό αυτή την έννοια, αυτές οι παρεμβάσεις, εκτιμούμε, ότι μπορεί να είναι καθοριστικές, κοιτάζοντας μπροστά.

Εισάγουμε, επίσης και μια σειρά από άλλες παρεμβάσεις. Κατάρτιση και επιμόρφωση κτηματολογικών δικαστών, αναδιάρθρωση του οργανισμού του Κτηματολογίου, καθιέρωση του διαπιστευμένου μηχανικού και των προσόντων που πρέπει να έχει, δυνατότητα σύναψης προγραμματικών συμβάσεων με το Τεχνικό Επιμελητήριο Ελλάδας. Όλες αυτές οι ρυθμίσεις, κατατείνουν στην αναβάθμιση του Κτηματολογίου, ώστε να λειτουργήσει ως ένας σύγχρονος φορέας, ώστε να κλείσει επιτέλους αυτή η εκκρεμότητα και έτσι να διευκολυνθούν οι συναλλαγές γύρω από τα ακίνητα και να αποτελέσει ασφαλές τεκμήριο σε κάθε περίπτωση αμφισβήτησης.

Ανέφερα μόλις τώρα τις μεταβιβάσεις ακινήτων.

Θέλω να κάνω μια αναφορά στο άρθρο 29. Ηλεκτρονικός φάκελος ακινήτου. Είναι αν θέλετε το κομμάτι από το σχέδιο νόμου, το οποίο έχει λάβει τη μεγαλύτερη δημοσιότητα και νομίζω δικαίως. Πόσα είναι τα βήματα θα καλέσουμε και την ΠΟΜΙΔΑ, αν θυμάμαι καλά, από τους φορείς. Είναι κάτι το οποίο έχει αναδείξει, στον κ. Γεωργαντά και σε εμένα από τις πρώτες μέρες που πήγαμε στο Υπουργείο Ψηφιακής Διακυβέρνησης. Τα βήματα σε μια μεταβίβαση ακινήτου είναι πάρα πολλά. Αν δείτε τον μέσο όρο της παγκόσμιας τράπεζας, ο μέσος όρος παγκόσμιας τράπεζας προβλέπει 4,7 βήματα για μια μεταβίβαση ακινήτου. Εδώ ανάλογα με το πως το μετράς, η ΠΟΜΙΔΑ μας είχε αναφέρει πάρα πολλά βήματα απ’ ότι θυμάμαι.

Η παγκόσμια τράπεζα καταγράφει 11, γιατί συμπυκνώνει κάποια από αυτά, πολύ μακριά από τον παγκόσμιο μέσο όρο και βέβαια, πάνω από 17 πιστοποιητικά. Νομίζω, ότι αυτό είναι ένα πρόβλημα το οποίο ζητά λύση. Υπό αυτήν την έννοια, δημιουργούμε τον ηλεκτρονικό φάκελο μεταβίβασης ακινήτου, όλα δηλαδή θα γίνονται στο συμβολαιογράφο. Ο συμβολαιογράφος θα έχει ένα ψηφιακό σύστημα μπροστά του, το οποίο θα αντλεί όλη την πληροφορία που θα χρειάζεται από τον κάθε φορέα, από τον ΤΕΕ, από τον ΕΦΚΑ, δηλαδή οτιδήποτε από αυτά τα πιστοποιητικά μπορεί να το πάρει ο συμβολαιογράφος σε ψηφιοποιημένη μορφή, θα αντλείται αυτόματα από το σύστημα.

Επίσης, αυτό αντανακλά την ευρύτερη φιλοσοφία που υπάρχει σε αυτό το Υπουργείο και στην Κυβέρνηση σε σχέση με την ψηφιακή πολιτική, με την ψηφιακή διακυβέρνηση. Τα ψηφιακά μέσα είναι ακριβώς αυτό που λέει ο όρος, είναι μέσα, δεν είναι αυτοσκοπός ψηφιοποίησης. Ο στόχος είναι, να μπορείς να χρησιμοποιείς τις ψηφιακές τεχνολογίες, για να διευκολύνεις την καθημερινότητα του πολίτη, για να κάνεις μια πολύπλοκη διαδικασία απλή. Το είδαμε στα εμβόλια, πώς μπορεί να χρησιμοποιηθούν τα ψηφιακά μέσα και όχι μόνο τα ψηφιακά μέσα, αλλά και ο ορθός σχεδιασμός συγκεκριμένων διαδικασιών για να μην υπάρχουν ουρές και για να διευκολυνθεί ο κόσμος. Ακριβώς αυτό, λοιπόν, θα επιδιωχθεί να γίνει και εδώ και μέσα από τους συμβολαιογράφους, όλα αυτά τα πολλαπλά και περιττά βήματα θα πρέπει να τελειώσουν. Ακριβώς γι’ αυτό η εφαρμογή αυτή, εφόσον ο νόμος αυτός προχωρήσει και ψηφιστεί θα τεθεί σε εφαρμογή το φθινόπωρο από το Σεπτέμβριο και έτσι θα διευκολυνθεί πάρα πολύ η μεταβίβαση των ακινήτων στη χώρα μας.

Το σχέδιο νόμου, βέβαια, περιλαμβάνει και μια σειρά από άλλες εφαρμογές. Περιλαμβάνει το my auto και το audit car, που είναι δίδυμες εφαρμογές, δίδυμες υπηρεσίες. Η πρώτη, θα παρέχει προς τους ιδιοκτήτες οχημάτων μια σειρά από συγκεκριμένες πληροφορίες. Η δεύτερη, προς τα όργανα ελέγχου πληροφορίες, όπως τα στοιχεία του οχήματος, ημερομηνία έκδοσης, ανάκλησης της άδειας κυκλοφορίας, καταβολή τελών περίοδος ασφαλιστικής κάλυψης, θέσεις σε ακινησία και ένταξη στο μητρώο κλεμμένων οχημάτων της ΕΛΑΣ. Επίσης, αυτά είναι αν θέλετε κομμάτια μιας στρατηγικής, η οποία αφορά ευρύτερα τον χώρο των μεταφορών. Έχουμε πολύ στενή συνεργασία με το συναρμόδιο Υπουργείο.

Η ιδέα που ακουμπά και την επόμενη υπηρεσία που θα αναφέρω, είναι το my photo.Το my photo είναι πολύ απλά η ιδέα, του να μην παίρνω μία φωτογραφία για μια ανανέωση ενός διπλώματος οδήγησης για παράδειγμα σε χαρτί, ώστε, να μπορεί ο φωτογράφος να τη στείλει ψηφιακά σε μια ανανέωση ενός διπλώματος, ή εφόσον έχω ήδη βγάλει τη φωτογραφία να μπορώ να τη στείλω εγώ. Αυτό είναι κάτι το οποίο όσοι έχει τύχει να ταξιδέψουμε στο εξωτερικό, για να μάθουμε πώς γίνεται η αντίστοιχη διαδικασία ανανέωσης διπλώματος οδήγησης κάπου αλλού, θα έχουμε διαπιστώσει ότι σε πολλά άλλα μέρη αυτό συμβαίνει, κάτι αυτονόητο είναι. Αλλά, είναι ένα από τα πολλά αυτονόητα που ήρθε η σειρά του να γίνει και αυτό με έναν τρόπο ευκολότερο και σίγουρα πιο βιώσιμο. Έτσι το my photo, θα είναι μια υπηρεσία η οποία θα χρησιμοποιηθεί κατ’ αρχήν στις ανανεώσεις διπλωμάτων οδήγησης, αλλά και σε πολλές άλλες υπηρεσίες στις οποίες θα αποτυπωθεί η φωτογραφία των πολιτών.

Οι υπηρεσίες αυτές θα ενταχθούν στον gov.gr., που μόλις ξεπέρασε τις 1200 ηλεκτρονικές υπηρεσίες, από τους 501 που προϋπήρχαν τον Μάρτιο του 2020. Οι νέες υπηρεσίες αυτές μεταφράζονται σε πολύ κόπο που αποφύγαμε και σε περιττές ουρές που αποφύγαμε. Το έχουμε αναφέρει πάρα πολλές φορές, μέσα σε πολύ λίγα χρόνια έχουμε καταφέρει να πετύχουμε μια εκθετική άνοδο των ψηφιακών συναλλαγών στη χώρα μας. 34 εκατ. ηλεκτρονικές συναλλαγές το 2019, 8,8 εκατ. το 2018, 94 εκατ. το 2020. Αυτά όλα είναι επισκέψεις που δεν έγιναν, λόγω της μεγαλύτερης κλίμακας των νέων υπηρεσιών και φυσικά η πανδημία έπαιξε το ρόλο της, γιατί έκανε την εκκρεμότητα αναγκαιότητα και τώρα το πρώτο εξάμηνο του 2021 έχουμε 150 εκατ. σε ένα εξάμηνο ηλεκτρονικές συναλλαγές και στο τέλος του χρόνου μπορούμε να περιμένουμε, ότι, αυτός ο αριθμός σίγουρα θα έχει διπλασιαστεί. Αυτό νομίζω, ότι αντανακλά το μέτρο της διευκόλυνσης. Αυτό αντανακλά το μέτρο της εκκρεμότητας και αυτό αντανακλά και το μέτρο της προοπτικής.

Ως χώρα της πληροφορικής έχουμε αποδείξει στο εμβόλιο, στην πανδημία, μια σειρά από νέες ψηφιακές υπηρεσίες, ότι η χώρα έχει το ταλέντο, έχει το ανθρώπινο δυναμικό έχει τον παράγοντα που χρειάζεται, την κρίσιμη μάζα της γνώσης για να μπορέσουμε να αλλάξουμε την κατάσταση στην οποία βρισκόταν το ελληνικό δημόσιο εδώ και πάρα πολλά χρόνια. Αυτό έχει ήδη ξεκινήσει να γίνεται, με εκθετική καμπύλη και η προοπτική του είναι μόνο να συνεχίσει. Ακριβώς, επειδή αυτό ζητούν οι πολίτες και ακριβώς επειδή αυτό μας αρμόζει.

Σε αυτό το πλαίσιο σήμερα, με αυτό το σχέδιο νόμου, ευελπιστούμε ότι είναι η αρχή του τέλους μιας πολύ μεγάλης εκκρεμότητας που λέγεται ελληνικό κτηματολόγιο και η συνέχιση μιας σειράς υπηρεσιών, που έρχονται μία μία να συμβάλουν αθροιστικά σε μια πολύ μεγάλη αλλαγή, η οποία κάθε μέρα υλοποιείται στο ελληνικό δημόσιο. Σας ευχαριστώ πολύ.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας ευχαριστούμε, κύριε Υπουργέ. Θα μου επιτρέψετε, ως δικηγόρος και εγώ, να συμφωνήσω μαζί σας στην αναγκαιότητα εκσυγχρονισμού του κτηματολογίου, καθώς θα διευκολυνθούν και οι πολίτες αλλά, θα διευκολύνουμε και την ασφάλεια των συναλλαγών και είναι και ένας μοχλός ανάπτυξης της πατρίδας μας.

Τοn λόγο έχει ο κ. Χιονίδης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κυρία Πρόεδρε, μήπως να πάμε ανάποδα οι εισηγητές; Να ξεκινήσουμε από την Αντιπολίτευση, γιατί έκανε την εισήγηση ήδη ο Υπουργός, τώρα να πάει ο ένας πίσω από τον άλλο, δεν έχει νόημα. Τι να εισηγηθούν το ίδιο πράγμα;

**ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας):** Κυρία Πρόεδρε, καμία αντίρρηση, είναι ορθή η σκέψη του κ. Κάτση.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Κάτση, ο Κανονισμός προβλέπει ότι ο κύριος Υπουργός μπορεί να προηγηθεί. Παρόλα αυτά, αν θέλετε να πάρετε πρώτα τον λόγο, δεν υπάρχει πρόβλημα.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Δεν το έκανα για προσωπικό όφελος. Εγώ, ούτως η άλλως, σε όλη τη διαδικασία θα είμαι από την αρχή μέχρι το τέλος της και μέχρι να φτάσουμε στην Ολομέλεια, δεν το συζητάμε αυτό. Αλλά, από τη στιγμή που ο Υπουργός έχει μια υποχρέωση, στο κάτω κάτω θα μπορούσε να καθίσει στο τέλος της συνεδρίασης. Είναι νομίζω λογικό να ακουστεί και ο αντίλογος.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Κάτση, όπως βλέπετε, είναι εδώ και οι δυο Υφυπουργοί. Ότι προηγήθηκε ο Υπουργός, νομίζω είναι πρόβλεψη του Κανονισμού.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κυρία Πρόεδρε, δεν πάω με το γράμμα του Κανονισμού, πάω με την ουσία. Η τάξη που ακολουθούμε είναι να ακούμε πρώτα τους Εισηγητές και μετά τους Υπουργούς.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Κάτσης.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):**  Ξεκινάμε σήμερα τη συζήτηση του νομοσχεδίου, με τίτλο εκσυγχρονισμός του ελληνικού κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης. Στην ουσία έχουμε να κάνουμε με ένα νομοσχέδιο χωρισμένο σε δύο μέρη, όπου το πρώτο τροποποιεί τον 45/12/2018 του ΣΥΡΙΖΑ για το κτηματολόγιο και το δεύτερο μέρος, όπου εισάγονται κάποιες ψηφιακές υπηρεσίες ξανά αλλάζουν πάλι οι ρυθμίσεις αρμοδιοτήτων του Υπουργείου Ψηφιακής Διακυβέρνησης.

Τροποποιείται ξανά ο νόμος για το Εθνικό Κέντρο Οπτικοακουστικών Μέσων της κυβέρνησης ΣΥΡΙΖΑ και έχουμε κάποια άρθρα χωρίς συνάφεια με το περιεχόμενο του νομοσχεδίου. Αναμφίβολα όμως, το πρώτο μέρος που αφορά την κτηματογράφηση στη χώρα μας έχει το μεγαλύτερο ειδικό βάρος, καθώς αφορά όλη την επικράτεια και αποτελεί μια μεγάλη μεταρρύθμιση για τη χώρα και το κράτος δικαίου στην Ελλάδα, χωρίς όμως να σημαίνει ότι οι άλλες διατάξεις είναι άνευ σημασίας.

Αρχικά, πριν εισέλθω στην εισήγηση της τοποθέτησης μου, ως Αξιωματική Αντιπολίτευση, επιτρέψτε μου ένα σχόλιο επί της διαδικασίας νομοθέτησης. Για ακόμη μία φορά, το επιτελικό κράτος της Κυβέρνησης Μητσοτάκη ευτελίζει το Κοινοβούλιο και τις δημοκρατικές διαδικασίες. Τι είδαμε; Fast track διαδικασίες, παραμονή του σχεδίου νόμου μόνο 10 μέρες στη διαβούλευση. Αμέσως κατάθεσή του στη Βουλή, εν μέσω θέρους, απανωτές συνεδριάσεις στη Βουλή και αυτό ήταν όλο. Είναι η μόνιμη επωδός. Δεν ρωτάτε κανένα, δεν διαβουλεύεστε με κανένα φορέα, ή την κοινωνία των πολιτών, αφού εσείς τα ξέρετε όλα, είσαστε αλάνθαστοι και έχετε και το θράσος από πάνω να θεωρείτε, ότι θα πιάσετε στον ύπνο την Αντιπολίτευση. Κούνια που σας κούναγε, κύριοι της Κυβέρνησης.

Η αλαζονεία αυτή που επιδεικνύετε είναι αυτή που έχει εξοργίσει τους πολίτες και σας οδηγεί σε τραγικά λάθη και ανεπανόρθωτες αποτυχίες σε όλα τα επίπεδα. Η χώρα πνίγεται από σοβαρά προβλήματα που ζητούν λύση και εσείς νομίζετε ότι αρκούν οι επικοινωνιακές παρλάτες και οι προχειρότητες μέσα σε κλίμα ανεμελιάς μιας ωραιοποιημένης εικονικής πραγματικότητας. Αλλά έτσι δεν λύνεται κανένα από τα προβλήματα. Θάβονται κάτω από το χαλί και γίνονται βουνό που θα πνίξει τη χώρα.

Το ίδιο κάνετε και στο παρόν σχέδιο νόμου. Τι εισηγείστε εδώ σήμερα με τους γνωστούς σας ευφημισμούς και τις ωραίες λέξεις όπως «επιτάχυνση» και «απλοποίηση». Μας λέτε ότι η κτηματογράφηση ολοκληρώνεται πριν από την έκδοση των αποφάσεων των επιτροπών υποθέσεων κτηματογράφησης. Δηλαδή, το κτηματολόγιο δεν ολοκληρώνεται ποτέ. Αυτό θέλετε να πείτε. Και παρακάτω λέτε «για πρώτη φορά στο κτηματολογικό φύλλο του κάθε ακινήτου θα αναγράφονται οι εκκρεμότητες ως προς τα δικαιώματα, επίσης και αντίθετες απόψεις». Αντί να πείτε ότι για πρώτη φορά θα παραμένουν οι εκκρεμότητες και οι ενστάσεις και παρ’ όλα αυτά θα εκδίδουμε και κτηματολογικό φύλλο, εσείς κάνετε το μαύρο άσπρο. Περί αυτού πρόκειται. Μα αυτή η ρύθμιση, όμως, ανατρέπει τον πυρήνα, τον σκοπό ύπαρξης του κτηματολογίου. Ποιος είναι ο σκοπός ύπαρξης; Δεν είναι άλλος από το να ξέρουμε στη χώρα ποια δικαιώματα έχει ο καθένας σε κάθε ακίνητο και αυτό να αποτυπώνεται με ακρίβεια πάνω σε χάρτη, ώστε να μην υπάρξουν αντιδικίες και διεκδικήσεις που να μπλοκάρουν τις δικαιοπραξίες, την αξιοποίηση των ακινήτων, τις επενδύσεις και να βάζει τέλος στους καταπατητές των δημοσίων εκτάσεων. Πραγματικά είστε καταπληκτικοί. Πώς σκεφτήκατε αυτή τη φοβερή λύση που δεν τη σκέφτηκε ποτέ καμία άλλη κυβέρνηση από το 1995 που ξεκίνησε η κτηματογράφηση στη χώρα. Έπρεπε να έρθει η κυβέρνηση του Κυριάκου Μητσοτάκη και να πει εντάξει, αφού είναι συμβατική υποχρέωση της χώρας να έχουν κτηματολόγιο και αφού δύο χρόνια τώρα δεν έχουμε κάνει το παραμικρό, τίποτα, για να εκδικαστούν οι ενστάσεις στις επιτροπές, ε, ας το αγνοήσουμε με εκκρεμότητες και μετά θα λέμε ότι ολοκληρώσαμε κτηματολόγιο. Συγνώμη κύριοι της κυβέρνησης, αλλά αυτό δεν είναι μεταρρυθμιστική πολιτική, αυτό είναι πολιτική προφητεία Πατέρα Παΐσιου «Θα είναι σαν να έχουμε κτηματολόγιο, αλλά δεν θα έχουμε κτηματολόγιο». Αυτό είναι.

Βεβαίως, ακούμε και τη δικαιολογία σας. Το Υπουργείο ισχυρίζεται ότι το 98% των ακινήτων μιας περιοχής είναι έγκυρα και δεν πρέπει να καθυστερούμε από το υπόλοιπο 2% που παρουσιάζει κάποιο θέμα και απαιτεί εκδίκαση για να δικαιολογήσετε. Δεν είναι έτσι όμως. Οι ενστάσεις αντιρρήσεις και στις αμιγώς αστικές περιοχές ήταν πάνω από 5%. Στις δε ημιαστικές και αγροτικές πάνω από το 15%, με αντιδικία να είναι κυρίως με το δημόσιο. Ας μην ξεχνάμε ότι στις χωρικές αντιρρήσεις επηρεάζονται πάνω από ένα όμορα ακίνητα. Άρα, οι εκκρεμότητες δεν είναι λίγες και ασήμαντες για να ανατρέπεται έτσι όλο το σχεδιασμό λίγο πριν ολοκληρωθεί.

Κυρίες και κύριοι συνάδελφοι, να είμαστε καθαροί. Ο ΣΥΡΙΖΑ, στην κυβερνητική του θητεία, ανέλαβε το καθήκον να τελειώνει η χώρα με όλες τις μεγάλες εκκρεμότητες που ως προς το κράτος δικαίου και τις μεταρρυθμίσεις, αυτό που λέει ο λαός ανέλαβε να κάνει, να φτιάξει δηλαδή ένα σοβαρό ευρωπαϊκό κράτος. Αυτές οι μεταρρυθμίσεις δηλαδή που οι προηγούμενες κυβερνήσεις έδιναν υποσχέσεις ότι θα υλοποιήσουν αλλά κωλυσιεργούσαν γιατί είχε πολιτικό κόστος και γιατί ήθελαν τη διαιώνιση των γκρίζων ζωνών και του άναρχου τοπίου, μέσα στο οποίο ευδοκιμεί προφανώς η διαφθορά και οι πελατειακές σχέσεις. Τέτοιες μεταρρυθμίσεις είναι οι χρήσεις γης, τα περιφερειακά και ειδικά χωροταξικά, οι δασικοί χάρτες, η χάραξη αιγιαλού και φυσικά το κτηματολόγιο και χώρα την περίοδο του ΣΥΡΙΖΑ έκανε άλματα. Εν προκειμένω, με τον νόμο 4512/2018, βάλαμε μπρος για την κατάρτιση του κτηματολογίου που καρκινοβατούσε και μετατρέψαμε το Κτηματολόγιο Α.Ε. σε νομικό πρόσωπο δημοσίου δικαίου ώστε να προσδοθεί κύρος και να δοθούν εργαλεία στο θεσμό αυτό. Παραλάβαμε την περαίωση του κτηματολογίου με πολλά προβλήματα περίπου στο 35% -25% με 35%- και μέσα σε δύο χρόνια και κάτι το φτάσαμε στο 60% και με αυτό το ρυθμό θα είχε τελειώσει σήμερα. Μας προκαλεί μεγάλη αρνητική έκπληξη το ότι το Υπουργείο Ψηφιακής Διακυβέρνησης και Υπουργός που καμώνεται το μέγα μεταρρυθμιστή να εισηγείται μία τέτοια θεσμική οπισθοδρόμηση, που υποβαθμίζει κεκτημένα μιας σημαντικής μεταρρύθμισης. Μάλιστα, για μια ακόμη φορά υποβιβάζετε ένα σημαντικό πολιτικό θέμα που άπτεται νομικών, περιβαλλοντικών και οικονομικών ζητημάτων, που επηρεάζει τη ζωή εκατομμυρίων πολιτών, σε ένα ζήτημα αμιγώς τεχνικής φύσης, λες και είναι ένα θέμα που λύνεται μόνο με ψηφιοποίηση. Ψηφιοποιείτε τις εκκρεμότητες. Αυτό κάνετε με το παρόν σχέδιο νόμου. Συστήσατε και ειδικό Υπουργείο για το κτηματολόγιο, στο Ψηφιακής Διακυβέρνησης με τον συντοπίτη μου τον κ. Στύλιο, παρακάμπτοντας όλες τις διοικητικές δομές και τις αρμοδιότητες του Υπουργείου Δικαιοσύνης και του Υπουργείου Περιβάλλοντος, οι οποίες στόμα έχουν και μιλιά δεν έχουν, παρότι μιλάμε για διαμεσολάβηση, για διαπιστευμένους μηχανικούς, για ζητήματα δημοσίων εκτάσεων. Είδατε καμιά κουβέντα από τα δύο υπουργεία αυτά;

Το βασικό μυστικό της σύνταξης της κτηματογράφησης, είναι η μεγάλη συμμετοχή των ιδιοκτητών, ούτως ώστε να συμπληρωθούν οι ψηφίδες που τη δομούν. Είναι πρόγραμμα που ο έλεγχος και η αξιοπιστία του στηρίζεται στη δημοσιοποίησή του. Η υποβολή δηλώσεων, παλαιότερα δύο αναρτήσεις και μέχρι τώρα μια προανάρτηση και μια ανάρτηση, εξυπηρετούν το δημόσιο έλεγχο. Για να ολοκληρωθεί απαιτείται χρόνος, ώστε να συμπληρωθούν τα αναγκαία τεμάχια, τα ακίνητα αυτού του πάζλ. Ακόμα και τα δύο τελευταία χρόνια που ενέσκηψε η πανδημία, η Ελληνικό Κτηματολόγιο δεν έδωσε τις προφανείς παρατάσεις για να επιτευχθεί ο στόχος της προανάρτησης για τη διόρθωση των σφαλμάτων.

Για τους προαναφερθέντες λόγους, στις παραπάνω περιοχές έχει προσέλθει το 70% των ιδιοκτητών. Πρέπει να ενταθεί η προσπάθεια τώρα, λίγο πριν από το τέλος και όχι να εγκαταλειφθεί. Απαιτείται λοιπόν κινητοποίηση από το Ελληνικό Κτηματολόγιο, το Υπουργείο, από τους δήμους, τους φορείς του δημοσίου, ώστε να προσέλθουν οι ιδιοκτήτες ειδικά στις υπό εκπόνηση περιοχές που είναι άγονες. Και τι κάνει το αρμόδιο Υπουργείο; Κλείνει άρον άρον το πρόγραμμα κτηματογράφησης, το αφήνει ημιτελές λίγο πριν την επιτυχή ολοκλήρωση του και την εγκατάλειψη του προγράμματος την ονομάζει επικοινωνιακά «ολοκλήρωση». Πάνω από 50 προηγμένες τεχνολογικά εταιρείες, μικρομεσαίες, μεσαίες επιχειρήσεις, με 5.000 έμπειρα στελέχη, μηχανικούς, δικηγόρους πληροφορικάριους, που μαζί με το Ελληνικό Κτηματολόγιο αποτελούν τη ραχοκοκαλιά του προγράμματος και χτίζουν την ολοκλήρωση του οικοδομήματος του Κτηματολογίου, καλούνται να λύσουν τις συμβάσεις τους. Θεσμοθετείται λοιπόν η πορεία σε δύο ταχύτητες, που στην πορεία θα γίνουν και περισσότερες ταχύτητες. Όσοι μπουν στην δεύτερη ταχύτητα, θα αναγράφεται η εκκρεμότητά τους στα κτηματολογικά φύλλα, πλην όμως, ανά πάσα στιγμή από την εκδίκαση μιας αίτησης αντίρρησης, από την υποβολή κάποιων νέων δηλώσεων ιδιοκτησίας, από το 30% που δεν έχει προσέλθει μέχρι τώρα, από τους δασικούς χάρτες που δεν έχουν ολοκληρωθεί και αναμένεται η δήλωσή τους στη Διεύθυνση Δασών και λοιπά, μπορούν να θιγούν δικαιώματα που θεωρούνται έγκυρα.

Εμείς κρούουμε τον κώδωνα του κινδύνου, αν και έχουμε καταλάβει ότι δεν ακούτε, κάνετε ότι τα ξέρετε όλα, το ημιτελές κρύβει λάθη και παγίδες, ακόμα και στο τμήμα που έχει συμπληρωθεί. Οι ιδιοκτήτες καθ’ όλα νόμιμοι και με σαφές δικαίωμα εντοπισμένο και τεκμηριωμένο, μπορούν να τεθούν όμηροι όμορων ιδιοκτητών, με μη θεμιτούς σκοπούς, λόγω της απειλούμενης καθυστέρησης στην εξάλειψη των αντιρρήσεων στα κτηματολογικά φύλλα, ακόμα και κατά τη διαμεσολάβηση.

Η Κυβέρνηση που επισπεύδει με το παρόν κατά δύο χρόνια το πρόγραμμα είναι η ίδια, που άφησε το χρόνο να περάσει τελείως άπρακτος, λόγω της ολιγωρίας της στην ψήφιση του περίφημου άρθρο 6α για την αντιμετώπιση των ενστάσεων, διάταξη που είχε συμφωνηθεί από όλους. Μέσα σε αυτόν τον ένα χρόνο, θα μπορούσαν να έχουν εκδικαστεί δεκάδες χιλιάδες ενστάσεις από επιτροπές, με διευκολύνσεις και κίνητρα. Τι κάνατε τόσο καιρό; Μήπως η καθυστέρηση αυτή ήταν εσκεμμένη, ούτως ώστε να φτάσουμε μην έχοντας άλλη λύση, στο παρόν νομοθέτημα; Μας λέτε ότι η διαδικασία της κτηματογράφησης συντομεύει 2 χρόνια. Από πού προκύπτει αυτό; Πού προκύπτει αυτή η συντόμευση των δύο ετών, μπορείτε να μας εξηγήσετε; Οι διαδικασίες που παρακάμπτετε για να αναρτήσετε τα κτηματολογικά φύλλα με εκκρεμότητες και να μεταφέρετε προβλήματα της κτηματογράφησης και να τα κάνετε προβλήματα του φορέα του κτηματολογίου που θα έπρεπε να είναι καθαρό, διαρκούν έξι μήνες το πολύ. Ποια επιτάχυνση επικαλείστε; Μπορείτε να την εξηγήσετε; Πως από τους έξι μήνες που παρακάμπτετε, πάμε στα δύο χρόνια; Αυτά είναι επικοινωνιακά τρικ, για να μην πω χονδροειδέστατα ψέματα προς όλους. Προς την κοινωνία, την Ευρωπαϊκή Ένωση, την Παγκόσμια Τράπεζα, προς όλους.

Εμείς είχαμε την πρόβλεψη με τον ν. 4512/2018 για να μη δεσμεύεται μία ολόκληρη περιοχή, να περαιώνουμε για όλα τα ακίνητα που δεν είχε υποβληθεί ένσταση. Φτιάξαμε μια σειρά διατάξεων στις επιτροπές ενστάσεων, να πηγαίνουν μόνο όσες υπήρχε αμφισβήτηση ιδιοκτησίας. Με τις διατάξεις αυτές υπήρχε δυνατότητα επιτάχυνσης με σεβασμό όμως στην έως τώρα νομική και τεχνική εμπειρία και χωρίς να μπαίνει σε κίνδυνο το κύρος του ίδιου του θεσμού. Οι διατάξεις αυτές αφορούσαν στις περιοχές του τελευταίου προγράμματος κτηματογράφησης και τις αλλάζετε πριν καν εφαρμοστούν. Επίσης, προκύπτει ζήτημα με την εισαγωγή του θεσμού των διαμεσολαβητών και των διαπιστευμένων μηχανικών, για την διόρθωση ανακριβειών των πρώτων κτηματολογικών εγγράφων. Παρότι ο θεσμός της διαμεσολάβησης είναι σημαντικός και ο θεσμός των διαπιστευμένων μηχανικών υπάρχει και σε άλλες χώρες, όπως η Γερμανία, η Αυστρία και λειτουργεί, εντούτοις δεν μπορούμε να παραβλέψουμε το γεγονός ότι τους μεταφέρετε αρμοδιότητες που έπρεπε να εκτελεί ο φορέας του κτηματολογίου.

Υπάρχει σύγκρουση αρμοδιοτήτων. Αντί να στελεχώσετε, λοιπόν, τις κενές οργανικές θέσεις του φορέα που είναι υποστελεχωμένος -και να αυξήσετε το κύρος του- πολύ εύκολα κάνετε ένα Κτηματολόγιο έξω από το Κτηματολόγιο.

Το ίδιο, όμως, δεν κάνατε και στον ΕΦΚΑ με τις συντάξεις, αλλά και σε άλλα υπουργεία;

Στο Ανάπτυξης, στο Υπουργείο Ενέργειας για αδειοδοτικές διαδικασίες το λεγόμενο κράτος Ι.Χ. Και προκύπτει ζήτημα και ως προς τις προϋποθέσεις διαπίστευσης, που θα έχουν αυτοί οι μηχανικοί. Οι διαπιστευμένοι μηχανικοί δεν μπορούν να είναι όλοι όπως λέτε στο νόμο, αλλά οι ειδικότητες που έχουν δυνατότητα σύνταξης τοπογραφικού, νομίζω είναι προφανές. Επίσης, σε άλλες χώρες το πλαίσιο είναι πολύ αυστηρό και έχουν τις κυρώσεις αντίστοιχες του Ορκωτού Ελεγκτή σε περίπτωση παρανομιών. Εδώ, το πλαίσιο που εισηγείστε είναι τόσο χαλαρό, που μας δίνει το δικαίωμα να πιστεύουμε ότι είναι άλλη μια ρύθμιση για να βολέψετε γαλάζια παιδιά. Δεν γίνεται, όμως, έτσι σοβαρή μεταρρύθμιση. Έτσι, αναπαράγετε τα ίδια λάθη και υποσκάπτετε το κύρος του Κτηματολογίου. Επιμέρους ζητήματα θα αναλύσουμε και τις επόμενες συνεδριάσεις, όπως για παράδειγμα τα αγνώστου ιδιοκτήτη που είναι πολύ κρίσιμο θέμα κατά τη γνώμη μου για τους καταπατητές.

Έρχομαι, όμως, για να παραμελήσω και το δεύτερο μέρος του νομοσχεδίου για τα ψηφιακά θέματα που άλλες είναι θετικές και το αναγνωρίζουμε και άλλες είναι εξόχως αρνητικές. Δημιουργούνται ψηφιακές υπηρεσίες με τις ονομασίες myAuto και Audit-Car, οι οποίες παρέρχονται παρέχονται μέσω της ενιαίας ψηφιακής πύλης η υπηρεσία myphoto και η χρήση ψηφιοποιημένης ιδιόχειρης υπογραφής στις συναλλαγές φυσικών προσώπων με τα Κέντρα Εξυπηρέτησης Πολιτών, με τα ΚΕΠ. Πρόκειται εν πολλοίς για θετικές ρυθμίσεις, μικρά και αυτονόητα βήματα ψηφιοποίησης της σχέσης πολίτη-Κράτους. Έχουμε τεχνικά ζητήματα να θέσουμε, όπως για την υπηρεσία myphoto και της ψηφιακής υπογραφής που απαιτεί ισχυρή αυθεντικοποίηση και ταυτοποίηση για λόγους ασφαλείας, αλλά και κάποια χρονικά όρια ισχύος θα τα θέσουμε στη συνέχεια.

Με το άρθρο 34 κάνετε καθημερινή εικοσιτετράωρη λειτουργία της Γενικής Διεύθυνσης Κυβερνοασφάλειας με δυνατότητα συγκρότησης συνεργείων υπαλλήλων από εταιρείες υπηρεσιακές μονάδες του Υπουργείου Ψηφιακής Διακυβέρνησης. Χαρακτηριστικό, εδώ, είναι το γεγονός ότι εδώ και ενάμιση χρόνο η Γενική Διεύθυνση Κυβερνοασφάλειας είναι ιδιαίτερα στελεχωμένη καθότι κάτω από τις μισές κενές οργανικές θέσεις έχουν καλυφθεί σύμφωνα με πρόσφατη απάντηση που δώσατε σε σχετικό Κοινοβουλευτικό Έλεγχο που σας ασκήσαμε εμείς ως ΣΥΡΙΖΑ Προοδευτική Συμμαχία. Συνεπώς, θετική ρύθμιση για καθημερινή εικοσιτετράωρη λειτουργία, ωστόσο, έχουμε την κριτική ότι δεν έχετε φροντίσει για την επαρκή στελέχωση της και έρχεστε τώρα να καλύψετε αυτό το κενό με τη δυνατότητα συγκρότησης συνεργείων υπαλλήλων από έτερες υπηρεσιακές μονάδες του Υπουργείου λύση πρόχειρη που επιβαρύνουν το σύστημα και με την απαιτούμενη κατάρτισή τους.

Επίσης, ξαναπειράζετε, για άλλη μια φορά, τον νόμο για το Εθνικό Κέντρο Ακουστικών Μέσων και Επικοινωνίας για το ΕΚΟΜΕ. Ένα εργαλείο που είμαστε περήφανοι ως ΣΥΡΙΖΑ που ιδρύσαμε και λειτουργήσαμε με επιτυχία για την προσέλκυση παραγωγών στην Ελλάδα οπτικοακουστικών μέσων, για την προσέλκυση ταινιών, για την ανάπτυξη μιας νέας βιομηχανίας που δίνει προστιθέμενη αξία και δημιουργεί χιλιάδες θέσεις εργασίας. Ο κύριος Γεωργιάδης -βλέπω καθημερινά- οι μόνες επενδύσεις που ποστάρει, στα social media, ότι ήρθαν στη χώρα είναι ταινίες του Hollywood που γυρίζονται στην Ελλάδα από το ΕΚΟΜΕ και οι επενδύσεις φαρμακευτικής κάνναβης. Ο κύριος Γεωργιάδης δεν έχει τίποτα άλλο να δείξει. Τρώει από τα έτοιμα. Ανάπτυξη επενδύσεων κατά τα άλλα, Υπουργός Αναπτύξεως.

Ωστόσο, σ’ αυτά τα δύο χρόνια σας, ασκήσαμε έντονη κριτική διότι αντί να σεβαστείτε τον σκοπό και το εγχείρημα επιχειρείτε παρεμβάσεις που αλλοιώνουν το σκοπό του και είμαστε εξαιρετικά ανήσυχοι και οφείλουμε να το τονίσουμε. Καταργήσατε το διπλό έλεγχο στις επιλέξιμες δαπάνες οπτικοακουστικών έργων, βγάλατε από τη μέση επί της ουσίας τις αρμοδιότητας αρμοδιότητες του Υπουργείου -που δίνει στην τελική τα χρήματα των Ελλήνων φορολογουμένων- και κυρίως επιτρέψατε με τη ρύθμιση για τα ξένα τιμολόγια για τις μεγάλες παραγωγές -που αντιστοιχούν πλέον στο επίπεδο του 50%- και μάλιστα για δαπάνες που περιλαμβάνουν όλο το στελεχιακό δυναμικό μιας παραγωγής. Σας τα είπε και η Πανελλήνια Ομοσπονδία Θεάματος Ακροάματος με ανακοίνωση κόλαφο -με αφορμή τα γυρίσματα της ταινίας του Μπαντέρας στη Θεσσαλονίκη- ότι στην παραγωγή της ταινίας που δίνουμε τέσσερα εκατομμύρια ως κράτος θα εργαστούν ελάχιστοι επαγγελματίες από τη χώρα μας αφού όλες οι θέσεις εξειδικευμένου προσωπικού έχουν στελεχωθεί με εργαζόμενους από γειτονικές χώρες. Με αμοιβή προφανώς κατώτερη από την αμοιβή των αντίστοιχων εργαζομένων που δραστηριοποιούνται στην Ελλάδα.

Με το άρθρο 38 του παρόντος νομοσχεδίου εξειδικεύετε τη ρύθμιση και έχουμε και τη σύσταση Ειδικού Μητρώου Ελεγκτών Οπτικοακουστικών Έργων. Κι εδώ, η ίδια λογική με το Κτηματολόγιο και τον ΕΦΚΑ. Αποδυναμώνετε το δημόσιο φορέα το ΕΚΟΜΕ και παίρνετε κατά το δοκούν ιδιώτες ελεγκτές. Εδώ καθιστάτε απόλυτο κυρίαρχο τον εκάστοτε Πρόεδρο και Διευθύνοντα Σύμβουλο του ΕΚΟΜΕ όποτε θέλει θα συστήνει επιτροπές με όποιους θέλει από το μητρώο. Επί της ουσίας δηλαδή διαβρώνετε το επενδυτικό κίνητρο με τέτοιες ρυθμίσεις και δεν είναι διόλου τυχαίο ότι ήδη παρατηρούνται καθυστερήσεις στις πληρωμές, ενώ άλλοι πληρώνονται στην ώρα τους και άλλοι όχι.

Αν αυτά γενικευτούν στα studio τι θα γίνει;

Θα φύγουν πέρα επενδύσεις για την οπτικοακουστική παραγωγή. Η Χώρα, λοιπόν, -κλείνω κυρίες και κύριοι συνάδελφοι- έχει ανάγκη την προστασία του Ελληνικού Κτηματολογίου και του προσωπικού του για τη διασφάλιση των προσωπικών δεδομένων των πολιτών και την απόδοση ενός σύγχρονου Κτηματολογίου στους πολίτες και στην κοινωνία που θα συμβάλλει στην ψηφιακή διαχείριση της γης και στην ανάπτυξη της χώρας με σεβασμό στο περιβάλλον. Οι ψηφιακές υπηρεσίες πρέπει να εξυπηρετούν τους στόχους της βιώσιμης ανάπτυξης και της εγχώριας παραγωγικής ανασυγκρότησης.

Περισσότερα θα πούμε σε επόμενες συνεδριάσεις.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Θα ήθελα να επισημάνω, κυρίες και κύριοι συνάδελφοι, επειδή έγινε αναφορά από τον κύριο Κάτση όσον αφορά τις ημέρες των συνεδριάσεων, ότι ο προγραμματισμός για τις συνεδριάσεις και τη συζήτηση των νομοσχεδίων ανήκει στην αρμοδιότητα της Διάσκεψης των Προέδρων της Βουλής. Να είναι γνωστό για τις ημέρες των συνεδριάσεων.

Τον λόγο έχει ο Εισηγητής της Πλειοψηφίας κ. Σάββας Χιονίδης.

**ΙΛΧΑΝ ΑΧΜΕΤ (Ειδικός Αγορητής Κινήματος Αλλαγής):** Δεν μπορεί, πρέπει να συνεχίσει και η υπόλοιπη αντιπολίτευση. Μίλησε ο Υπουργός, μίλησε ο Εισηγητής του ΣΥΡΙΖΑ, μετά πάλι Κυβέρνηση;

Δεν έχει λόγο η υπόλοιπη Αντιπολίτευση;

Αφού αρχίσαμε αυτή τη διαδικασία, να συνεχίσουμε εμείς.

**ΣΑΒΒΑΣ ΧΙΟΝΙΔΗΣ (Εισηγητής Πλειοψηφίας):** Συμφωνούμε απολύτως, να συνεχίσουμε με την υπόλοιπη αντιπολίτευση και να κλείσουμε εμείς.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Ειδικός Αγορητής του Κινήματος Αλλαγής, κ. Ιλχάν Αχμέτ για 15 λεπτά.

**ΙΛΧΑΝ ΑΧΜΕΤ (Ειδικός Αγορητής Κινήματος Αλλαγής):** Κύρια Πρόεδρε, κύριε Υπουργέ, δεν ήταν το θέμα αν πρέπει να προηγηθούμε ή όχι. Εφόσον, όμως, μίλησε ο κ. Υπουργός και μίλησε και ο Εισηγητής του ΣΥΡΙΖΑ, να μην υπάρχει δικομματισμός στη Βουλή, πρέπει να ολοκληρωθεί από όλους τους Βουλευτές της Αντιπολίτευσης και μετά να ξαναπάρει τον λόγο ο Εισηγητής της Νέας Δημοκρατίας.

Λοιπόν, κυρίες και κύριοι συνάδελφοι, άκουσα τον Υπουργό να μιλά για τρεις λέξεις. Είπε επιτάχυνση, απλούστευση, ασφάλεια. Είναι, δηλαδή οι τρεις λέξεις για τους οποίες έχει δομηθεί αυτό το νομοσχέδιο ιδίως όσον αφορά το Κτηματολόγιο. Κατ’ αρχήν σήμερα μιλάμε Επί της Αρχής. Το νομοσχέδιο έχει –μπορώ να πω- τρία σκέλη. Το πρώτο και σημαντικότερο κομμάτι είναι το Κτηματολόγιο, όπου η Κυβέρνηση πιστεύει ότι επιταχύνει, απλουστεύει και δίνει ασφάλεια. Εμείς θα αποδείξουμε κατά την ομιλία μας σήμερα, αλλά και τη Δευτέρα κατά στη συζήτηση κατ’ άρθρο ότι τελικά ούτε επιτάχυνση υπάρχει, ίσα ίσα θα υπάρξει επιβράδυνση. Θα το αποδείξουμε αυτό γιατί πιστεύουμε ότι θα γίνει, με ποια άρθρα και γιατί θα γίνει αυτό. Ούτε απλούστευση θα υπάρξει, ακόμα περισσότερο θα είναι περίπλοκη η κατάσταση και μεγαλύτερη δυσχέρεια θα έρθει. Αλλά, ούτε ασφάλεια και θα έρθει ανασφάλεια στις συναλλαγές. Σας το λέω και σαν δικηγόρος που ασχολούμαι με το Κτηματολόγιο χρόνια.

Το δεύτερο κομμάτι του νομοσχεδίου όσον αφορά τα ψηφιακά, δηλαδή, myphoto ή το myauto κι όλα αυτά τα όμορφα και ωραία που ακούγονται, όλα αυτά είναι χρήσιμα. Βέβαια, όλα αυτά ούτως η άλλως σήμερα υπήρχαν στην εφαρμογή, δηλαδή ο οποιοσδήποτε μπορούσε να μπει στο σύστημα και να δει αν ένα αυτοκίνητο του ήταν ανασφάλιστο. Το myphoto μπορεί να εφαρμοζόταν με μια απλή εγκύκλιο και δεν χρειαζόταν να διαφημιστεί. Παρά ταύτα, όμως, τα βρίσκουμε σε θετική κατεύθυνση. Βέβαια, ένα άλλο κομμάτι είναι το πολυδιαφημισμένο ο ψηφιακός φάκελος ενός ακινήτου και αυτή είναι μια μεγάλη απάτη κατά την άποψή μας, το οποίο θα εξηγήσουμε ότι είναι ανεπαρκές όλο αυτό το ζήτημα. Θα τα πούμε ένα-ένα. Ας αρχίσουμε τώρα, όμως, από το γενικό πλαίσιο να δούμε που εστιάζουμε τις δυσκολίες ιδίως όσον αφορά τις διατάξεις με το Κτηματολόγιο.

Η επιτάχυνση της διαδικασίας της κτηματογράφησης είναι επιτακτική καταρχήν για πολλούς λόγους. Ένα ολοκληρωμένο Κτηματολόγιο θα ανοίξει αναμφισβήτητα άλλες επενδυτικές δυνατότητες για τη χώρα και παράλληλα θα συμβάλει στη μείωση της ταλαιπωρίας των πολιτών μέσω της πρόσβασης σε ηλεκτρονικές υπηρεσίες για το σύνολο των δικαιωμάτων τους. Είναι, δηλαδή, για το κτηματολόγιο η επιτάχυνση καίριας σημασίας και πρέπει όντως να επιταχυνθεί.

Γι’ αυτό το πράγμα, όμως, δυστυχώς, το προτεινόμενο νομοσχέδιο φαίνεται πως έχει μία πολύ πρόχειρη δομή και φοβόμαστε πως αναβάλλει να λύσει πολλές από τις παθογένειες του παρελθόντος, που μπλοκάρουν μέχρι σήμερα μία ολοκληρωμένη κτηματογράφηση.

Κατ’ αρχήν, το μεγάλο πρόβλημα είναι ότι προσπαθεί άρον-άρον η Κυβέρνηση να κλείσει τις περιοχές υπό κτηματογράφηση, χωρίς να έχουν ολοκληρωθεί οι διαδικασίες των ενστάσεων. Γιατί το κάνει αυτό; Πολύ απλούστατα. Θέλει να κόψει την κορδέλα, θέλει η Κυβέρνηση να εμφανίσει ότι τελείωσε το Κτηματολόγιο και θέλει να αξιοποιήσει το Ταμείο Ανάκαμψης, προκειμένου να ψηφιοποιήσει τα υποθηκοφυλακεία, αλλά και να επιταχύνει τη διαδικασία. Το καταλαβαίνουμε αυτό. Τελικά, θα επιτευχθεί αυτός ο στόχος; Όταν εισάγεται με το παρόν νομοσχέδιο ο θεσμός ότι καταργούμε τις επιτροπές; Δηλαδή, βέβαια, όταν κηρυχθεί μια περιοχή ότι περαιώθηκε το Κτηματολόγιο, δεν καταργούνται σύμφωνα με το νόμο οι επιτροπές, θα ισχύουν παράλληλα.

Κυρίες και κύριοι συνάδελφοι, θα δείτε ότι, στην ουσία, οι πολίτες θα υποχρεωθούν να πάνε στη δικαστική οδό, η οποία θα είναι πολυδάπανη, με μεγάλο κόστος για τους Έλληνες πολίτες, θα αχρηστεύετε και στην ουσία θα εξαφανιστεί η διαδικασία των ενστάσεων. Επίσης, θα είναι χρονοβόρα.

Άρα, δεν θα επιτευχθεί ο στόχος της επιτάχυνσης, αλλά ίσα-ίσα τα δικαστήρια θα υπερφορτωθούν με αγωγές και αντί να απλουστευθεί η διαδικασία των ενστάσεων με στελέχη και οργάνωση, ίσα-ίσα θα έχει τραγικό αποτέλεσμα για το Κτηματολόγιο. Επίσης, θα υπάρξουν σοβαρά θέματα, νομικά και τεχνικά για το Κτηματολόγιο.

Επίσης, με το να υιοθετείτε τη φιλοσοφία «να κάνετε bypass» αυτές τις επιτροπές, στην ουσία δημιουργείτε και μια μεγάλη ανασφάλεια στο δίκαιο. Για φανταστείτε, κάποιος που θέλει να αγοράσει ένα ακίνητο, θα μπορεί να αγοράσει ένα ακίνητο υπό την αναβλητική αίρεση αν και εφόσον από την επιτροπή δοθεί μια άλλη απόφαση, η οποία θα αίρεται όλη τη μεταβίβαση. Πιστεύω ότι θα έρθει κανένας στην Ελλάδα για επένδυση; Δηλαδή, να αγοράσει οποιοδήποτε ακίνητο, κάτω από αυτές τις προϋποθέσεις και χωρίς να υπάρξει καμία απόφαση της επιτροπής, η οποία θα ξέρει ότι η μεταβίβασή του είναι από την αναβλητική αίρεση να μην υπάρχει και να ακυρωθεί;

Άρα, το εγχείρημά σας ότι θα δημιουργηθεί ασφάλεια και επιτάχυνση και θα ανοίξουν οι επενδύσεις, δυστυχώς, θα πέσει στο κενό και θα δημιουργηθούν μεγάλα προβλήματα.

Ένα άλλο μεγάλο πρόβλημα είναι τι θα γίνει με τους δασικούς χάρτες. Χωρίς η Κυβέρνηση να φέρει νομοθετική ρύθμιση και να επιλύσει οριστικά το θέμα των δασικών χαρτών, έρχεται σήμερα να υιοθετήσει και να φέρει αυτές τις ρυθμίσεις, με το Κτηματολόγιο.

Ένα άλλο τεράστιο ζήτημα είναι το εξής. Χωρίς στους δασικούς χάρτες, το ελληνικό δημόσιο θα αρκείται να καταθέτει ένσταση και μάλιστα με τη ρύθμιση που φέρνετε, κύριε Υπουργέ, τι λέτε; Ότι σε περίπτωση που ένας πολίτης αγνώστου ιδιοκτήτη ακίνητο υποβάλλει ένσταση, το ελληνικό δημόσιο αν δεν απαντήσει σε 60 ημέρες, τεκμαίρεται ότι το αποδέχεται. Υπάρχει σήμερα ελληνικό δημόσιο, το Νομικό Συμβούλιο του Κράτους -όλοι οι δικηγόροι και θα το ακούσετε και από τους φορείς- που του δίνετε τη δυνατότητα αναιτιολόγητα να πει όχι, να πει ναι;

Δεν υπάρχει περίπτωση να πει «ναι». Άρα τι θα πουν; Θα πουν όλοι «όχι».

Διότι, υπάρχει περίπτωση ελληνικό δημόσιο, όταν δεν υπάρχουν δασικοί χάρτες και δεν έχει λυθεί το πρόβλημα, να έρθει και να πει, ναι, εσείς απλός στείλετε. Το ελληνικό δημόσιο αναιτιολόγητα μπορεί να πει όχι ή να πει ναι. Δηλαδή, αν πει ναι, δικαιώνεται με την ένσταση ο πολίτης και διορθώνεται το πρόδηλο σφάλμα του.

Αν είναι θέμα δασικού χάρτη;

Αν αυτή η υπόθεση δεν έχει λυθεί ακόμα, όπως δεν έχει λυθεί;

Πώς θα πει το ελληνικό δημόσιο «ναι»; Ή όταν ο νομικός σύμβουλος, ο κάθε νομικός σύμβουλος του δίνετε τη δυνατότητα, αναιτιολόγητα να πει όχι, πως θα διορθωθεί το λάθος στον πολίτη;

Ουδέποτε πρόκειται να διορθωθεί. Δεν θα αναλάβει κανείς την ευθύνη. Θα πει «όχι», νομίζω ότι μπορεί να είναι δάσος ή κτήμα ή του δημοσίου και έχω εγώ πάντα το τεκμήριο υπέρ του ελληνικού δημοσίου. Άρα, οι πολίτες θα συρθούν στα δικαστήρια, με τεράστιο κόστος και δεν θα λυθεί το θέμα του Κτηματολογίου.

Επίσης, η μεταφορά του Κτηματολογίου στο Υπουργείο Ψηφιακής Διακυβέρνησης, ήταν πραγματικά μια προκλητική κίνηση και αυτό ήταν λάθος, κύριε Υπουργέ. Ήταν μεγάλο λάθος κατά την ταπεινή μας άποψη ως Κίνημα Αλλαγής.

Και ήταν αναμενόμενο πως το νέο σπίτι του Υπουργείου Ψηφιακής Διακυβέρνησης θα προχωρούσε άμεσα στις ψηφιακές δυνατότητες του έργου, οι οποίες είναι αναγκαίες, αλλά δεν έπρεπε το Κτηματολόγιο να πάει στο Υπουργείο Ψηφιακής Διακυβέρνησης.

Όλα αυτά, τόσο οι εργαζόμενοι Κτηματογράφηση όσο και οι ειδικοί στην κτηματογράφηση, επισημαίνουν πως το Υπουργείο Ψηφιακής Διακυβέρνησης, δεν είναι σε θέση να διαχειριστεί τα πολύπλοκα νομικά και τεχνικά προβλήματα της κτηματογράφησης, αλλά και το πλήθος των έργων κτηματογράφησης που βρίσκονται σήμερα σε εξέλιξη.

Είναι χαρακτηριστικό και νομίζω πως πρέπει να το δείτε σοβαρά, κύριε Υπουργέ, πως οι εργαζόμενοι στο Εθνικό Κτηματολόγιο μιλούν για μια από-στελεχωμένη υπηρεσία με τεράστιο όγκο εργασιών και χωρίς ξεκάθαρες εσωτερικές διαδικασίες λειτουργίας, για την καταγραφή των νομικών ζητημάτων και την επικοινωνία μεταξύ των μονάδων και των φορέων για την άμεση επίλυση προβλημάτων που προκύπτουν σε όλη την επικράτεια.

Ενώ, εσείς, αντί να λύσετε όλα αυτά τα προβλήματα, τις κάνετε πιο περίπλοκες και προσπαθείτε να μειώσετε - να αίρετε τη μονιμότητα.

Έχουμε ένα σχέδιο νόμου που κάνει λόγο για επιτάχυνση της ολοκλήρωσης της διαδικασίας της κτηματογράφησης των ακινήτων, αποσιωπώντας κάτι πολύ ουσιαστικό, όπως είπαμε τους δασικούς χάρτες.

Σας το λέμε ξεκάθαρα. Οι δασικοί χάρτες είναι άρρηκτα συνδεδεμένοι με το Κτηματολόγιο, άρρηκτα και σήμερα συζητάμε για επιτάχυνση ή για εκσυγχρονισμό της διαδικασίας κτηματογράφησης, όταν υπάρχει αυτή η σοβαρή εκκρεμότητα και δεν έχει ολοκληρωθεί ούτε καν η επανεξέταση αιτήσεων πολιτών, προκειμένου να εξαιρεθούν από αυτούς.

Δεν σας λέμε κάτι καινούργιο, από την έναρξη σύνταξης του Κτηματολογίου τα προβλήματα και η σύνδεση με τους δασικούς χάρτες, ήταν γνωστοί.

Επιπλέον, έχουμε προβλήματα και με το Υπουργείο Δικαιοσύνης. Επαναλαμβάνω ότι δημιουργεί προβλήματα το παρόν νομοσχέδιο σε σχέση με θέματα του Υπουργείου Δικαιοσύνης.

Η πρόσφατη εγκύκλιος του Υπουργείου Δικαιοσύνης δήλωσε την αυστηρή εφαρμογή της νομοθεσίας που ισχύει για το καθεστώς της μεταβίβασης των ακινήτων που εμπίπτουν στους δασικούς χάρτες, όπως είπα, κάνει τα πράγματα ακόμη πιο δύσκολα και θα τα κάνει ακόμη πιο δύσκολα, γιατί δεν έχει προβλεφθεί καμία δέσμευση.

Βέβαια, μας κάνει κάτι πολύ μεγάλη εντύπωση. Ξέρουμε ότι στις 13 Ιουλίου στις Βρυξέλλες πραγματοποιήθηκε συνεδρίαση του ECOFIN και ενέκρινε 12 εθνικά σχέδια ανάκαμψης. Το γνωρίζουμε αυτό. Ανάμεσα σε αυτά, διαβάζω, «είναι και η ψηφιοποίηση και η αρχειοποίηση των 390 υποθηκοφυλακείων της χώρας για το Εθνικό Κτηματολόγιο, προϋπολογισμού 242 εκατ. ευρώ». Για το ίδιο ακριβός έργο το 2016, το Εθνικό Κτηματολόγιο είχε υπολογίσει δαπάνη 90 εκατομμυρίων. Σήμερα, δηλαδή μετά από τέσσερα χρόνια, αυτή η Κυβέρνηση για το ίδιο έργο ύψους κοστολογεί στα 242 εκατομμύρια ευρώ. Από που προκύπτει αυτή η τόση μεγάλη διαφορά;

Πώς έγινε αυτή η μελέτη;

Εδώ, υπάρχουν θέματα που πρέπει να απαντήσετε στην Ολομέλεια και να δούμε πώς είναι δυνατόν σε πέντε χρόνια, να τριπλασιάστηκε αυτό το ποσό. Και, μάλιστα, αυτή η πρόταση του προϋπολογισμού ήταν από το εθνικό Κτηματολόγιο. Και μπήκε στο Ταμείο Ανάκαμψης και οφείλουν οι Έλληνες πολίτες να ξέρουν πού πάει το κάθε ευρώ και γιατί πάει εκεί που πάει.

Υπάρχει ακόμη μεγάλη αδικία και θα τα πούμε και στην κατ’ άρθρων συζήτηση και αναφέρομαι στο άρθρο που δίνει τις παρατάσεις. Δίνετε μια παράταση και πάει έως 31/12/22. Όμως, ξέρετε ότι υπάρχουν στην Ελλάδα σήμερα, όπως χθες παρέλαβα έγγραφο από το συμβολαιογραφικό σύλλογο της περιοχής μου αλλά και Αθηνών, υπάρχουν περίπου 36 νομίζω περιοχές, είναι οι αρχικές πιλοτικές περιοχές, όπου εκεί υπάρχουν ιδιοκτησίες αγνώστου ιδιοκτήτη. Δεν μιλάω για αυτά που έκλεισε εντελώς, γιατί δημιούργησαν δικαιώματα και δεν μπορεί να δοθεί καμία παράταση δικαστικής οδού. Όμως, για τις συγκεκριμένες 36 περιοχές και μάλιστα όταν ψηφιζόταν το νομοσχέδιο επί κυβερνήσεως ΣΥΡΙΖΑ, είχα πάλι επισημάνει αυτό το πρόβλημα και ο νομικός σύμβουλος του τότε υπουργού, είχε πει ότι όντως στα ακίνητα αγνώστου ιδιοκτήτη πρέπει να δοθεί λύση.

Άρα, σας παρουσιάζουμε, σήμερα, το πρόγραμμα. Θέλω να το δείτε αυτό. Δηλαδή, για τα ακίνητα σε πιλοτικές περιοχές, που ήταν υπό κτηματογράφηση, αρχικά από το 1999. Επειδή πέρασε το χρονικό περιθώριο των 16 ετών, νομίζω ότι αυτά είχαν κλείσει οριστικά. Όμως, κάποιοι συμπολίτες μας, ιδίως στη Θράκη, αλλά και στη Λάρισα και στην Τρίπολη -είναι 36 περιοχές- δεν κατάφεραν τελικά. Τι θα γίνει, τώρα, αν δοθεί η προθεσμία; Τουλάχιστον, να έχουν τη δυνατότητα να γλιτώσουν τη μεταβίβαση. Ούτως ή άλλως, έχουν νομικό δικαίωμα να κάνουν αγωγή κατά του ελληνικού δημοσίου, επειδή τα ακίνητά τους πέρασαν. Αλλά, ξέρετε πάρα πολύ καλά ότι, εφόσον δικαιωθούν από το δικαστήριο, πρέπει μετά να πάνε σε συμβολαιογράφο και να γίνει η μεταβίβαση του ακινήτου από το ελληνικό δημόσιο. Αυτά θα τα γλιτώσουν τουλάχιστον οι συμπολίτες μας, τα ακίνητα των οποίων είναι χαρακτηρισμένα «αγνώστου» και έχουν τα δημόσια έγγραφα και μπορούν να το αποδείξουν. Σας λέμε ότι υπάρχει αυτό το πρόβλημα. Θα ήταν καλό, λοιπόν, αν μπορείτε να το προβλέψετε προς επίλυσή του. Θα το εξειδικεύσουμε και στην επόμενη ομιλία μας.

Επομένως, θέλω να κάνω μια επισήμανση και να τελειώσω, σήμερα.

Η πανδημία, κυρίες και κύριοι συνάδελφοι, σε συνδυασμό με την ψηφιοποίηση κάποιων Υπηρεσιών του Υπουργείου σας, φαίνεται πως έχουν αποδιοργανώσει πλήρως τη λειτουργία του δημοσίου. Θέλω να σκεφτούμε λίγο και να σταθούμε πάνω σε αυτό το πρόβλημα. Τι σημαίνει αυτό; Μετατρέποντας σε μια απίστευτη περιπέτεια κάθε συναλλαγή των πολιτών με το δημόσιο. Η ενημέρωση, τόσο των πολιτών όσο και των δημόσιων υπαλλήλων, είναι ανεπαρκής. Και, επειδή δεν υπήρξε το απαραίτητο στάδιο προσαρμογής και μετάβασης, η γραφειοκρατία έχει αποκτήσει νέο ψηφιακό πρόσωπο.

Επίσης, λόγω της πανδημίας, επειδή οι πολίτες δεν μπορούν να πάνε στις δημόσιες υπηρεσίες να διεκπεραιώσουν, δια ζώσης, τις εργασίες τους -επικαλούμενοι οι περισσότεροι την πανδημία- συνεχίζουν να ταλαιπωρούνται. Και δεν βλέπουμε να γίνεται καμία κίνηση από την Κυβέρνηση προς επίλυση αυτού του προβλήματος.

Δεν είναι δυνατόν να μιλάμε για ψηφιακό κράτος, σήμερα, όταν, μόλις χθες, ζητήθηκε από πολίτη να προσκομίσει Πράξη Θανάτου των μηχανικών που έχουν αποβιώσει, προκειμένου να πάρει μια θεωρημένη άδεια δόμησης για ρεύμα. Αυτά είναι η πρακτική σε όλη την Ελλάδα. Πρόκειται για παράνοια. Και αυτό είναι, δυστυχώς, ένα από τα πολλά καθημερινά παραδείγματα, που ταλαιπωρούν τους Έλληνες πολίτες.

Δεν θα επεκταθώ, σήμερα, στα άλλα άρθρα του νομοσχεδίου. Εξάλλου, θα έχουμε το χρόνο, στις επόμενες συνεδριάσεις, να μιλήσουμε αναλυτικά.

Σας ευχαριστώ πολύ.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τώρα, τον λόγο έχει η Ειδική Αγορήτρια του Κομμουνιστικού Κόμματος κυρία Κομνηνάκα.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε):** Σε αυτήν την πρώτη επί της αρχής τοποθέτηση, θέλαμε αρχικά να κάνουμε κάποιες επισημάνσεις, σε σχέση με το ρόλο και το χαρακτήρα του Κτηματολογίου που, βέβαια, δεν είναι άγνωστες. Με διάφορα νομοσχέδια, επανέρχονται τα ζητήματα αυτά.

Το Κτηματολόγιο είναι γνωστό ότι υλοποιεί τις κατευθύνσεις της αστικής πολιτικής, διαμορφώνοντας ένα ευέλικτο εργαλείο που αξιοποιείται από το αστικό κράτος, αλλά και από το μεγάλο κεφάλαιο, ποικιλοτρόπως.

Ειδικότερα, η συγκέντρωση όλων των ιδιοκτησιών γης και των δικαιωμάτων της γης, σε μια συγκεντρωμένη βάση δεδομένων, οδηγεί και διευκολύνει τη διεύρυνση των δικαιωμάτων ιδιοκτησίας και κατ’ επέκταση της καπιταλιστικής ιδιοκτησίας στη γη, τη διεύρυνση της δυνατότητας του αστικού κράτους να φορολογεί τη γη και την ακίνητη ιδιοκτησία, υλοποιώντας τις κατευθύνσεις της φορολογικής πολιτικής -με τον ΕΝΦΙΑ, τη φορολογία της ακίνητης περιουσίας που βρίσκεται εκτός αστικού ιστού και λοιπά.

Το Περιουσιολόγιο και η φορολόγηση με κριτήριο την περιουσία θα γενικευτεί, καθώς και οι καπιταλιστικές επιχειρήσεις δεν φορολογούνται. Όμως, αυτό το είδος φορολογίας αφορά κυρίως στα λαϊκά στρώματα. Επίσης, οδηγεί σε διεύρυνση της δυνατότητας του μεγάλου κεφαλαίου να προβαίνει σε μεγάλες καπιταλιστικές επενδύσεις, εντοπίζοντας ιδιοκτησίες γης και διευκολύνοντας σημαντικά τη συγκέντρωσή της. Αυτό αφορά, ακόμα περισσότερο, και επενδύσεις από την υπόλοιπη Ευρώπη που δυσκολεύεται σημαντικά από το σχετικά θολό ιδιοκτησιακό καθεστώς της ακίνητης περιουσίας, σε πολλές περιοχές της χώρας. Βέβαια, επιτρέπει και τη διεύρυνση της δυνατότητας του τραπεζικού κεφαλαίου να υποθηκεύει την ακίνητη περιουσία και να εκποιεί, με αυτόν τον τρόπο, ευκολότερα τη λαϊκή περιουσία και στέγη.

Η υλοποίηση του Κτηματολογίου δεν είναι φυσικά ο μοναδικός πυλώνας της αστικής πολιτικής χρήσεων γης. Εντάσσεται σε ένα ευρύτερο πλέγμα ρυθμίσεων που υλοποιούν τις ίδιες κατευθύνσεις, όπως για παράδειγμα οι δασικοί χάρτες και, γενικότερα, η δασική πολιτική του αστικού κράτους.

Το κριτήριο, λοιπόν, με το οποίο αποτιμούμε το Κτηματολόγιο και το ρόλο του, δεν είναι ο καθαρά επιστημονικοτεχνικός του χαρακτήρας, αλλά πώς εντάσσεται αυτός στο δεδομένο πλαίσιο των καπιταλιστικών σχέσεων, το ρόλο που θα διαδραματίσει στην κοινωνική παραγωγή, τις επιπτώσεις από τη χρήση του στα εργατικά λαϊκά στρώματα. Και με αυτό το κριτήριο, μπορούμε και να αποτιμήσουμε και το χαρακτήρα των αλλαγών που η αστική πολιτική και η Κυβέρνηση προωθεί, σε κάθε φάση, στο Κτηματολόγιο και στη συγκεκριμένη δομή του.

Σήμερα, στη φάση που βρισκόμαστε, το Κτηματολόγιο βρίσκεται ουσιαστικά σε περίοδο αναδιάρθρωσης. Γι’ αυτό, το νομοσχέδιο που φέρνει η Κυβέρνηση προωθεί ένα νέο γύρο αλλαγών, που σκοπεύουν να αντιστοιχίσουν τη λειτουργία του στις σύγχρονες, στις σημερινές απαιτήσεις του κεφαλαίου από αυτό. Γι’ αυτό και ολοκληρώνεται η δύσκολη φάση της ένταξης των στοιχείων και προχωρά στη φάση της έγκρισης και αξιοποίησής τους από την αστική πολιτική. Γι’ αυτό και στο στάδιο αυτό, επιταχύνεται και η ψηφιοποίησή του. Υλοποιείται η αστική πολιτική για διεύρυνση του ιδιωτικού του χαρακτήρα, με την αξιοποίηση των εξωτερικών συνεργατών, για να λύνουν προβλήματα του Κτηματολογίου.

Έτσι κι αλλιώς, η κτηματογράφηση έχει ήδη έντονο ιδιωτικό χαρακτήρα, τόσο η πρωτογενής εισαγωγή στοιχείων γίνεται από τους ιδιώτες με δυσβάσταχτο κόστος για τους ιδιοκτήτες, όσο και η πλευρά της επεξεργασίας της από μεγάλες κτηματογραφικές εταιρείες.

Τώρα, βέβαια, ιδιωτικοποιούνται έμμεσα και άλλες πλευρές της. Ακόμα, υλοποιούνται διαδικασίες fast truck, με τις οποίες οι καπιταλιστικές επιχειρήσεις και οι μεγαλοϊδιοκτήτες θα μπορούν να λύνουν ζητήματα, που έχουν με το Κτηματολόγιο, ταχύτερα και περισσότερο, βέβαια, προς όφελος τους, με χρήση εξωτερικών συνεργατών, ανεβάζοντας κι άλλο το κόστος.

Ήδη, βέβαια, και αυτό το έχει βιώσει καλά στο πετσί του ο λαός, η όλη διαδικασία της κτηματογράφησης έχει αποδειχθεί ένας τεράστιος βραχνάς για τους εργαζόμενους και τα λαϊκά στρώματα, που προσπαθούν να κατοχυρώσουν τη μικρή τους ιδιοκτησία. Μια διαδικασία ιδιαίτερα κοστοβόρα, με πρόστιμα, τέλη για κάθε ενέργεια, αλλά και με τη νέα διαδικασία του εντοπισμού, που έχει επιβληθεί, στο νέο γύρο της κτηματογράφησης. Οι ιδιοκτήτες έχουν αναγκαστεί να πληρώνουν νέα τέλη προς τους μηχανικούς, για νέα τοπογραφικά, για τον ηλεκτρονικό εντοπισμό και λοιπά. Ενώ και η ηλεκτρονική πλατφόρμα έχει αποδειχθεί ιδιαίτερα δύσχρηστη, ειδικά σε σχέση με τον εντοπισμό των ακίνητων.

Τελικά, όλα αυτά σημαίνουν μεγάλο κόστος για τους εργαζόμενους που απευθύνονται σε δικηγόρους και μηχανικούς και επιβαρύνονται με επιπλέον κόστος, με επιπλέον τέλη και παράβολα τεράστια.

Κερδισμένοι από όλη αυτή τη διαδικασία βγαίνουν κυρίως οι μεγάλες τεχνικές εταιρείες που αναλαμβάνουν τα έργα της κτηματογράφησης. Τεράστια είναι ακόμα τα προβλήματα, με πάμπολλα λάθη, στις πρώτες εγγραφές και στις περιπτώσεις των λειτουργόντων Κτηματολογικών Γραφείων. Και γι’ αυτό, αναγκάζεστε συνεχώς να δίνετε παρατάσεις για την αμφισβήτηση των παλιών κτηματογραφήσεων. Βέβαια, αυτό φορτώνουν νέο γύρο βαρών για τους ιδιοκτήτες -ιδιαίτερα της μικρής ιδιοκτησίας- που πολλές φορές πληρώνουν περισσότερο από την ίδια την αξία των ακινήτων τους.

Φυσικά, το πρόβλημα σχετίζεται και με ποικίλες παραμέτρους που τελικά επιδρούν στην αποτελεσματική ολοκλήρωση, όπως οι καθυστερήσεις σε περιοχές για την κύρωση των σχεδίων πόλης, οι καθυστερήσεις και το αλαλούμ που έχει γίνει με τους δασικούς χάρτες. Κερδισμένοι είναι οι μεγάλοι επενδυτές, που έχουν τα χρήματα και τη δυνατότητα να ξεπερνούν και τα όποια εμπόδια.

Άλλωστε, η κριτική που γίνεται στο νέο φορέα του Ελληνικού Κτηματολογίου, ότι, ουσιαστικά, γίνεται με αναπτυξιακό και επενδυτικό πρόσημο και όχι με γνώμονα την ασφαλή κατοχύρωση των εμπράγματων δικαιωμάτων, έχει ασκηθεί από πολύ κόσμο. Με κόσμο που δεν έχει καμία σχέση με το Κ.Κ.Ε. και τη συνολικότερη αντίληψή μας για την ιδιοκτησία της γης.

Πιο συγκεκριμένα, με το παρόν νομοσχέδιο η κυβέρνηση της Νέας Δημοκρατίας προσπαθεί άρον άρον να υλοποιήσει τη δέσμευση απέναντι στους θεσμούς, σύμφωνα με την οποία τόσο το κτηματολόγιο όσο και οι δασικοί χάρτες θα πρέπει να έχουν ολοκληρωθεί το 2021. Με αυτό τον τρόπο όμως πάει να καλύψει την πραγματικότητα και τις αντιφάσεις του καπιταλιστικού δρόμου ανάπτυξης που έχει τελικά μετατρέψει τα πάντα σε εμπόρευμα και ιδιαίτερα βέβαια τη γη.

Μάλιστα, τα τελευταία χρόνια, τόσο η κυβέρνηση του ΣΥΡΙΖΑ όσο και η σημερινή της Νέας Δημοκρατίας εξυπηρέτησαν, διαγκωνιζόμενες με τον καλύτερο, οφείλουμε να ομολογήσουμε, τρόπο, προσπαθώντας να αποδείξουν και οι δύο στην τρόικα, στον ΣΕΒ, στους τραπεζίτες, στο κατασκευαστικό κεφάλαιο, στους μεγαλέμπορους της γης ποιος από τους δύο είναι ο καλύτερος μαθητής.

Η εκμετάλλευση, όμως, της γης διαχρονικά, η πολιτική και οικονομική ομηρία του λαού από όλες τις μέχρι σήμερα αστικές κυβερνήσεις συνεχίζεται. Έτσι, παρά τα όσα λέει η κυβέρνηση, θα συνεχίσουν να υπάρχουν εκκρεμότητες που αντιστοιχούν σε εκατομμύρια ιδιοκτησιακών δικαιωμάτων. Θα συνεχίσει η οικονομική αιμορραγία των μικρών και μεσαίων ιδιοκτητών.

Χαρακτηριστική είναι η κατηγορία των ακινήτων που είναι καταγεγραμμένα ως αγνώστου ιδιοκτήτη. Τα ακίνητα αυτά είτε επειδή είναι δασικού χαρακτήρα είτε επειδή κανείς δεν τα δήλωσε είναι πραγματικά εκατομμύρια χωρίς υπερβολή. Με τα μέχρι σήμερα δεδομένα το αστικό κράτος όφειλε να τα διεκδικήσει, όμως σε συνδυασμό με τα προβλήματα που αναδείχθηκαν από την ανάρτηση των δασικών χαρτών, που έτσι κι αλλιώς συνδέονται με το ιδιοκτησιακό καθεστώς, η κυβέρνηση αφήνει ανοιχτή τη διαδικασία της διεκδίκησης από ιδιώτες και θα αποφασίσει το αν, το πότε θα απορρίπτει τις αιτήσεις τους και πότε θα έρθει το ίδιο το αστικό κράτος να διεκδικήσει τα ακίνητα αυτά αγνώστου ιδιοκτήτη.

Μάλιστα, ειδικά για τις δασικούς χαρακτήρα εκτάσεις η υποστελεχωμένη δασική υπηρεσία δεν προλαβαίνει όχι στις 60 μέρες που προβλέπεται στο σχετικό νομοσχέδιο αλλά ούτε σε ένα χρόνο να διαμορφώσει τους σχετικούς φακέλους για τη διεκδίκηση των δασικού χαρακτήρα εκτάσεων, που έτσι κι αλλιώς πρέπει να εξαιρεθούν οι περιοχές που δεν ισχύει το τεκμήριο της κυριότητας.

Εκτός των άλλων, βέβαια, οι επιτροπές επίλυσης δασικών αμφισβητήσεων, δηλαδή, για τον χαρακτήρα των εκτάσεων που δημιουργήθηκαν στη δασική υπηρεσία θα εμπλακούν και θα εμπλέξουν αντικειμενικά και τις αντίστοιχες επιτροπές του κτηματολογίου και θα υπάρχουν έτσι περιπτώσεις που θα περάσουν γενιές ολόκληρες μέχρι να λυθεί οριστικά το ποιος είναι ιδιοκτήτης και ποιος είναι ο χαρακτήρας της έκτασης που φέρεται το ακίνητο να έχει.

Διαμορφώνεται ακόμα και μια νέα κατάσταση που διευκολύνει την εκχώρηση της κρατικής γης, που επιταχύνει τις διαδικασίες εκχώρησης και το κράτος με αυτή τη διαδικασία των 60 ημερών ουσιαστικά αποχωρεί αθόρυβα από τη διαδικασία αναγνώρισης ιδιοκτησιών σε περιοχές που το προηγούμενο διάστημα αναπτύχθηκαν αγώνες, αλλά και μεγάλος αριθμός καταπατητών πίεζε για την αναγνώριση ανύπαρκτων δικαιωμάτων κυριότητας σε χιλιάδες στρέμματα γης.

Στο πλαίσιο, λοιπόν, και των συμμαχιών της αστικής τάξης με τα μικροαστικά στρώματα αυτή εξελίσσεται ως μια πρώτης τάξεως ευκαιρία να αφήσει το δημόσιο πεδίο περαιτέρω απόκτησης τέτοιου είδους ιδιοκτησιακών δικαιωμάτων.

Στόχος, τελικά, είναι η επιτάχυνση της διαδικασίας εμπορίας και αγοροπωλησιών που σε συνδυασμό με τους δασικούς χάρτες θα αποτελέσει, η γη και η χρήση της, κερδοφόρα διέξοδο στα συσσωρευμένα κεφάλαια πολυεθνικών και μονοπωλιακών ομίλων που ήδη έχουν εκδηλώσει ενδιαφέρον για αγορές και επενδύσεις, ενώ από την άλλη η μεγάλη φορολογία και όχι μόνο θα οδηγεί την ίδια στιγμή τους μικρούς και μεσαίους ιδιοκτήτες σε πωλήσεις και έτσι θα διευκολύνεται ακόμα περισσότερο η συγκέντρωση της γης σε ακόμα λιγότερα χέρια.

Ειδικότερη πλευρά, στην οποία θα αναφερθούμε και αναλυτικότερα στις επόμενες συνεδριάσεις και στα άρθρα, αποτελεί και το ζήτημα των εργαζομένων στο κτηματολόγιο και του σωματείου τους βέβαια. Ένας αριθμός εργαζομένων απασχολείται με συμβάσεις ορισμένου χρόνου στο κτηματολόγιο και με πρόσφατη ρύθμιση του το Υπουργείο ανανέωσε μέρος αυτών αλλά όχι όλες για ένα μόνο χρονικό διάστημα. Από πληροφορίες που έχουμε είναι 9 εργαζόμενοι που είναι προς απόλυση μετά τη λήξη της σύμβασής τους στο τέλος του χρόνου. Περιμένουμε να ακούσουμε στην ακρόαση φορέων και το σωματείο των εργαζομένων. Μέχρι τώρα, δεν έχει γίνει κάποια κίνηση για την κάλυψη και αυτών των εργαζομένων που φαίνεται να απολύονται.

Η θέση μας γι’ αυτό το θέμα φυσικά είναι γνωστή. Ζητάμε τη μονιμοποίηση των συμβασιούχων για την κάλυψη των αναγκών του κτηματολογίου για όλο το διάστημα μέχρι την ολοκλήρωσή του και βέβαια στη συνέχεια σε ζητήματα ψηφιοποίησης τοπογραφικών δεδομένων και άλλων σχετικών. Για όσο διάστημα, δηλαδή, χρειαστεί και μεσολαβήσει για να ολοκληρωθεί αυτή η διαδικασία.

Στα υπόλοιπα θα τοποθετηθούμε αναλυτικότερα και στην κατ’ άρθρο συζήτηση. Επί της αρχής, καταψηφίζουμε το νομοσχέδιο.

Στο σημείο αυτό, γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Δούνια Παναγιώτα (Νόνη). Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Παπαδόπουλος Νικόλαος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Καλαματιανός Διονύσιος – Χαράλαμπος, Κάτσης Μάριος, Καφαντάρη Χαρούλα (Χαρά), Φάμελλος Σωκράτης, Ξανθόπουλος Θεόφιλος, Παπαηλιού Γεώργιος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Κεγκέρογλου Βασίλειος, Καστανίδης Χαράλαμπος, Αχμέτ Ιλχάν, Δελής Ιωάννης, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Χήτας Κωνσταντίνος, Αδαμοπούλου Αγγελική και Μπακαδήμα Φωτεινή.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο Ειδικός Αγορητής της Ελληνικής Λύσης, ο κ. Χήτας.

**ΚΩΝΣΤΑΝΤΙΝΟΣ ΧΗΤΑΣ (Ειδικός Αγορητής της Ελληνικής Λύσης):** Λοιπόν, ελληνικό κτηματολόγιο, μια φράση πραγματικά, ένα έργο, που ακούμε πάνω από 25 χρόνια ότι θα υλοποιηθεί, ότι θα ολοκληρωθεί. Πολλές κυβερνήσεις άλλαξαν από τότε. Η κάθε κυβέρνηση έριχνε το φταίξιμο στην προηγούμενη. Νέες υποσχέσεις δίνονταν, νέες παρατάσεις, όμως, ένα πράγμα δεν άλλαξε ποτέ και μάλλον δεν αλλάζει. Οι δαπάνες εκατομμυρίων, η κατασπατάληση δημοσίου χρήματος, η διασπάθιση ευρωπαϊκών πόρων, η αδιαφάνεια. Οι καθυστερήσεις ήταν μάλιστα τόσο μεγάλες που επιβλήθηκε πρόστιμο στη χώρα μας το 2001 ύψους 100 εκατομμυρίων ευρώ, ενώ για πολλά χρόνια μπλοκαρίστηκε από την Ευρωπαϊκή Ένωση η χρηματοδότηση αυτού του έργου, λόγω της κακοδιαχείρισης των κονδυλίων. Για να καταλάβετε τώρα, τι φυντάνια ήμασταν σαν χώρα και σαν κυβερνήσεις όλα αυτά τα χρόνια. Το τελευταίο το αναφέρω και σε σχέση με το νομοσχέδιο του Υπουργείου Δικαιοσύνης που συζητείται αυτή την ώρα στην Ολομέλεια και στο οποίο είμαι Εισηγητής επίσης και που ψηφίζεται σήμερα για τον έλεγχο των δημοσίων δαπανών από το Ελεγκτικό Συνέδριο.

Η δημοσιονομική εξυγίανση, η σύννομη διαχείριση και η διαφάνεια πρέπει επιτέλους να γίνουν πράξη, να γίνουν κανόνας. Δεν γίνεται, λοιπόν, από τη μία πλευρά να κατασπαταλώνται δισεκατομμύρια ευρώ και από την άλλη να υποχρεώνονται σε περισσότερα βάρη οι Έλληνες πολίτες για να βγουν τα νούμερα και οι μνημονιακές υποχρεώσεις, όλες αυτές οι μνημονιακές υποχρεώσεις που έχουμε υπογράψει.

Το κτηματολόγιο ανήκει και αυτό, δυστυχώς, στην κατηγορία των μεγάλων έργων στη χώρα μας που το περιμένουμε δεκαετίες, που η υλοποίησή του έχει περάσει από σαράντα κύματα και ακόμη περιμένουμε.

Ποιο είναι, λοιπόν, το ζητούμενο στην περίπτωση του κτηματολογίου. Προφανώς ο εκσυγχρονισμός του, η ψηφιοποίησή του, η ολοκλήρωσή του. Αυτή, όμως, είναι μια εύκολη απάντηση στο ερώτημα που θέσαμε. Η σωστή προσέγγιση είναι, όμως, γιατί χρειάζεται το κτηματολόγιο, γιατί χρειάζονται όλα τα παραπάνω; Δεν πρέπει να ξεχνάμε το σκοπό του κτηματολογίου που δεν είναι άλλος από, πρώτον, την ασφάλεια των συναλλαγών, δεύτερον τη διευκόλυνση των συναλλαγών και τέλος την ενίσχυση της ασφάλειας δικαίου και της εμπιστοσύνης των πολιτών.

Η αλήθεια είναι ότι όλη αυτή τη διαδικασία, τα σπασμένα της κακοδιοίκησης και της προχειρότητας τα πληρώνουν οι Έλληνες πολίτες. Αντί να εξυπηρετούνται, αντί να προχωρούν οι υποθέσεις τους, ταλαιπωρούνται από περίπλοκες διαδικασίες και δαιδαλώδεις γραφειοκρατίες. Από διαδικασίες που αλλάζουν κάθε τρεις και λίγο, υποχρεώσεις και προθεσμίες που ανατρέπουν τα δεδομένα, κάνουν τον πολίτη να νιώθει και ανασφαλής αλλά και έκθετος.

Το αναφέρουμε αυτό, κυρία Πρόεδρε, γιατί εδώ πρόκειται για ένα από τα βασικότερα δικαιώματα που αναγνωρίζει και το Σύνταγμά μας. Έτσι η προστασία της ιδιοκτησίας τελεί υπό την προστασία του κράτους, κάτι που σημαίνει, κατ’ αρχήν ότι πρέπει η σχετική νομοθεσία να αποβλέπει στην προστασία της ιδιοκτησίας.

Η νομοθεσία, όμως, στην προκειμένη περίπτωση, είναι και αυτή δαιδαλώδης περίπλοκη και φυσικά, αχανής. Πολλές διατάξεις, πάρα πολλές, διάσπαρτες, αποσπασματικές, σε πολλά νομοθετήματα από διαφορετικά Υπουργεία και κάθε τόσο όλα αυτά αλλάζουν.

Ως αποτέλεσμα, όχι μόνο ο πολίτης, ο διοικούμενος, να αδυνατεί να την εφαρμόσει, αλλά και όσοι ασχολούνται επαγγελματικά, να δυσκολεύονται να την παρακολουθήσουν. Και η αλήθεια είναι, ότι από όλες τις Κυβερνήσεις απουσίαζε η πραγματική βούληση. Η αποφασιστικότητα να ρυθμίσουν το θέμα σφαιρικά, με συντονισμό των Υπουργείων και όλης της δημόσιας δράσης.

Η έλλειψη, εξάλλου, οργάνωσης και συντονισμού και στην δική σας Κυβέρνηση, αποδεικνύεται από το ότι μεταφέρατε το Κτηματολόγιο από το Υπουργείο Περιβάλλοντος, στο Υπουργείο Ψηφιακής Διακυβέρνησης. Αυτό, κατ’ αρχήν, δεν είναι αρνητικό. Αρνητικό είναι, όμως, ότι σπεύδετε, όπως να τακτοποιήσετε εκκρεμότητες, να κλείσετε εκκρεμότητες, για να δείχνετε ότι συμμορφώνεστε απέναντι στους δανειστές και στους εντολείς.

Η κτηματογράφηση, όμως, δεν είναι μια απλή διοικητική διαδικασία, που πρέπει απλά να ψηφιοποιηθεί, όπως, πιθανώς, να ισχύει σε άλλες περιπτώσεις. Η κτηματογράφηση συνδέεται άρρηκτα με την ύπαρξη, αναγνώριση και κατοχύρωση ιδιοκτησιακών δικαιωμάτων, με βασικά δικαιώματα των πολιτών. Δεν είναι, δηλαδή, μια ψηφιακή εκκρεμότητα που πρέπει να τακτοποιηθεί, αφού λείπουν τόσα πολλά, λείπουν τόσα ουσιώδη, που πρέπει πρώτα να ρυθμιστούν. Λείπουν σε τέτοιο βαθμό, που είναι αναποτελεσματικό και ανασφαλές, ταυτόχρονα, να επισπεύδουμε, να προσπερνάμε διαδικασίες, επειδή η διοίκηση, η πολιτεία, αδυνατεί να εκπληρώσει το έργο της.

Και, για να είμαστε συγκεκριμένοι. Η κατάργηση των υποθηκοφυλακείων έχει πολλές δυσκολίες και προβλήματα, που και οι ίδιοι οι υποθηκοφύλακες το επισημαίνουν, ενώ την ίδια στιγμή, οι κτηματολογικές υπηρεσίες αδυνατούν να ανταπεξέλθουν στις υποχρεώσεις τους. Και μέσα σε όλα αυτά, η ταλαιπωρία των πολιτών συνεχίζεται. Γίνεται μπαλάκι ο πολίτης, από τη μία υπηρεσία στην άλλη.

Να επισημάνουμε και κάτι άλλο. Πώς είναι δυνατόν να ολοκληρωθεί η κτηματογράφηση, όταν οι δασικοί χάρτες είναι στον αέρα; Και οι δασικοί χάρτες είναι αρμοδιότητας του Υπουργείου Περιβάλλοντος. Χάρτες που στήνονται, ξεστήνονται με νόμους, υπουργικές αποφάσεις, εγκυκλίους και με πάρα - πάρα πολλά λάθη από τη διοίκηση. Να δούμε πότε θα ολοκληρωθούν.

Δύο σχετικές και αλληλεξαρτώμενες διαδικασίες, λοιπόν, που η Κυβέρνηση αδυνατεί να συντονίσει και γι’ αυτό υποστηρίζει ότι δεν εξαρτάται η μία από την άλλη. Αλλά, βέβαια, για τις περιοχές NATURA 2000, για παράδειγμα, προβλέπεται ότι θα εκδοθεί Κοινή Υπουργική Απόφαση από τα δύο Υπουργεία, άγνωστο πότε.

Η κατάσταση που επικρατεί στο Κτηματολόγιο, με μία λέξη μπορεί να περιγραφεί αυτήν τη στιγμή, τουλάχιστον. Είναι χαοτική. Προθεσμίες, διαφορετικές προθεσμίες, διαδικασίες διαφορετικές, αναρίθμητες, ανακριβείς εγγραφές από τη διοίκηση, τρέξιμο, ταλαιπωρία του πολίτη. Και οι ήδη κατατεθειμένες ενστάσεις, φτάνουν τις 200.000. Ένα τεράστιο νούμερο, που υποδηλώνει και το μέγεθος του προβλήματος και το οποίο, σύμφωνα με εκτιμήσεις, μπορεί να προσεγγίσει το 1.000.000. Αν σε αυτό το νούμερο, συνυπολογίσουμε και τα 170.000 περίπου ακίνητα- περίπου - που εμφανίζονται ως αγνώστου ιδιοκτήτη, φαίνεται να έχουν μπλοκάρει όλες οι διαδικασίες. Γι’ αυτό, ο πολίτης αναγκάζεται πάρα πολλές φορές, να καταφεύγει στο δικαστήριο να βρει το δίκιο του και να κάνει το δικαστήριο, δηλαδή, αυτό που δεν κάνει διοίκηση.

Μιλάμε για ψυχοφθόρες, χρονοβόρες και κοστοβόρες διαδικασίες. Πρέπει κάποια στιγμή οι υπηρεσίες, όλες οι υπηρεσίες, να εξυπηρετούν τον πολίτη και όχι να τον ταλαιπωρούν. Το ξέρετε ότι το Πρωτοδικείο Αθηνών δίνει δικάσιμο για το 2025; Τι να λέμε τώρα; Και έρχεστε τώρα και το νομοσχέδιο αυτό το βαφτίζετε - καλά κάνετε - Εκσυγχρονισμό του Ελληνικού Κτηματολογίου.

Έχουμε ξαναπεί και το ξέρετε κι εσείς πάρα πολύ καλά, ότι επειδή έχουμε βαφτίσια, δηλαδή, επειδή βαφτίζουμε ένα νομοσχέδιο, δεν σημαίνει, αυτομάτως, ότι θα κάνει αυτά που λέτε. Αποτελεί, εξάλλου, χαρακτηριστικό γνώρισμα της «καλής νομοθέτησής σας», να φέρνετε νομοσχέδια με βαρύγδουπους τίτλους, «Εκσυγχρονισμός», «Απλούστευση διαδικασιών» και λίγο καιρό μετά - το έχουμε δει πάρα πολλές φορές – σπεύδετε να τα τροποποιήσετε. Το έχουμε δει σε πάρα πολλά νομοσχέδια.

Αν και θα τα πούμε αναλυτικά στις επόμενες συνεδριάσεις, οι προβλέψεις στο νομοσχέδιο έχουν ως κύριο άξονα το εξής : ό,τι δεν μπορείτε να διαχειριστείτε, να λύσετε, το μεταθέτετε χρονικά, το αναβάλλετε. Και το κάνετε αυτό, για να δείξετε συμμόρφωση στους θεσμούς, στους δανειστές στους τρίτους.

Θα επισημάνω, όμως, και κάτι άλλο. Συγχέετε έννοιες και διαδικασίες που είναι διαφορετικές μεταξύ τους, όπως, τη διαδικασία κτηματογράφησης και τα επιμέρους στάδια της, με τη διαδικασία του λειτουργούντος Κτηματολογίου. Άλλο το ένα άλλο και άλλο το άλλο. Είναι ζήτημα, αν η πρόωρη περαίωση της κτηματογράφησης ενισχύει την ασφάλεια δικαίου. Επιπλέον, είναι αμφίβολο, αν η σύσταση νέων οργάνων που έχουν παρόμοιες αρμοδιότητες με άλλα όργανα, θα προωθούν τις διαδικασίες, όπως και η ανάθεση αρμοδιοτήτων σε τρίτα πρόσωπα. Θα πρέπει να ενισχυθεί, καταρχήν, το ίδιο το Κτηματολόγιο, σε προσωπικό, αλλά και σε υλικοτεχνικό εξοπλισμό.

Όσον αφορά τον ηλεκτρονικό φάκελο ακινήτου, για τη διενέργεια εμπράγματων δικαιοπραξιών σε ακίνητα. Πρέπει να είμαστε και να είστε πάρα πολύ προσεκτικοί στη νομοθέτηση. Δεν χρειάζεται να επισημάνω τα αυτονόητα, όπως, ότι η έννοια Ψηφιακή Πύλη Δημόσιας Διοίκησης, πρέπει να έχει αυξημένες ασφαλιστικές δικλείδες για όλες τις διακινούμενες πληροφορίες και τα στοιχεία για την προστασία των προσωπικών δεδομένων των πολιτών.

Το αναφέρουμε αυτό, γιατί το νομοσχέδιο έχει και άλλες διατάξεις, για την διαλειτουργικότητα, για τη διασύνδεση. “My auto”, “Audit – Car”, είναι κάποιες από αυτές τις πύλες. Θα σταθώ, όμως, και στην ψηφιακή υπηρεσία “my photo” - αναφέρθηκε ο Υπουργός, προηγουμένως - που έχει να κάνει με τη διαχείριση φωτογραφιών προσώπων. Επισημαίνω, ότι η ψηφιοποίηση δεν είναι αρνητική, αλλά δεν πρέπει να είναι και καταιγιστική και να μην καταλήγει, τελικώς, σε φακέλωμα πολιτών. Και πρέπει να θωρακίζουμε τέτοια δεδομένα και πληροφορίες, πριν κυκλοφορήσουν και, κυρίως, να σταθμίζεται αν είναι απαραίτητο να κυκλοφορήσουν ή όχι.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει η Ειδική Αγορήτρια του ΜέΡΑ25, κυρία Αγγελική Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):**  «Εκσυγχρονισμός του Ελληνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης», είναι ο τίτλος του σημερινού νομοσχεδίου του Υπουργείου Ψηφιακής Πολιτικής. Πρόκειται για ένα σώμα 52 διατάξεων, κατανεμημένο σε πέντε μέρη, με τα αντίστοιχα εσωτερικά τους κεφάλαια ως εξής :

Στο πρώτο μέρος, με τίτλο «Εκσυγχρονισμός του Ελληνικού Κτηματολογίου», εντάσσονται διατάξεις που, κατά βάση, αφορούν την επιτάχυνση της ολοκλήρωσης διαδικασίας κτηματογράφησης, τον μηχανισμό διόρθωσης κτηματολογικών εγγραφών, τη λειτουργία και στελέχωση του Νομικού Προσώπου Δημοσίου Δικαίου «Ελληνικό Κτηματολόγιο», το κανονιστικό πλαίσιο σχετικά με τους διαπιστευμένους μηχανικούς και τον ηλεκτρονικό φάκελο ακινήτου.

Το δεύτερο μέρος που τιτλοφορείται «Νέες ψηφιακές υπηρεσίες του Υπουργείου Ψηφιακής Διακυβέρνησης», εισάγει κάποιες αξιόλογες ψηφιακές ευκολίες, όπως είναι η ένταξη υπηρεσιών παροχής πληροφοριών οχημάτων στην ενιαία ψηφιακή πύλη της Δημόσιας Διοίκησης, η υπηρεσία “my photo” και η δυνατότητα χρήσης ψηφιοποιημένης ιδιόχειρης υπογραφής στις συναλλαγές φυσικών προσώπων με τα κέντρα εξυπηρέτησης πολιτών.

Το τρίτο μέρος με τίτλο «Ενίσχυση της ψηφιακής διακυβέρνησης», περιλαμβάνει στα αντίστοιχα κεφάλαια, ποικίλες ρυθμίσεις, που αφορούν, συγκεκριμένα, τη λειτουργία της Γενικής Διεύθυνσης Κυβερνοασφάλειας, την αξιοποίηση και εφαρμογή των τεχνολογιών νεφοϋπολογιστικής, γνωστές ως υπηρεσίες cloud, στο δημόσιο τομέα, στην έρευνα και στην εκπαίδευση και στον κλάδο της υγείας. Αρμοδιότητες της Ανώνυμης Εταιρείας «Εθνικό Κέντρο Οπτικοακουστικών Μέσων και Επικοινωνίας Α.Ε.. Αρμοδιότητες της Εθνικής Επιτροπής Τηλεπικοινωνιών και Ταχυδρομείων. Ζητήματα κατασκευής κεραιών ηλεκτρονικών επικοινωνιών, καθώς και προβλέψεις για τους ειδικούς λογαριασμούς κονδυλίων, τα ερευνητικά πανεπιστημιακά ινστιτούτα, τις εταιρείες αξιοποίησης και διαχείρισης της περιουσίας των ΑΕΙ και την εξ αποστάσεως ταυτοποίηση για την έκδοση πιστοποιητικού υπηρεσίας εμπιστοσύνης.

Τέλος, στο τέταρτο μέρος περιέχονται διάφορες νομοθετικές εξουσιοδοτήσεις και καταργούμενες διατάξεις.

Ενώ, το πέμπτο και τελευταίο μέρος, κατά τη συνήθη πρακτική, αναφέρεται στην έναρξη ισχύος των διατάξεων του νομοσχεδίου.

Επειδή, λοιπόν, τα ειδικότερα σημεία αυτού του νομοσχεδίου θα τα δούμε αναλυτικά στην κατ’ άρθρο ανάλυση και επειδή αναφύονται και πολλά τεχνικά ζητήματα στα οποία μπορούν να συνεισφέρουν με τις εξειδικευμένες γνώσεις τους οι φορείς, θα ήθελα καταρχάς να αναφερθώ σε κάποια ορόσημα που έχουν οδηγήσει τα πράγματα στη σημερινή κατάσταση.

Καταρχάς, αξίζει να σημειωθεί ότι τα τελευταία 25 χρόνια, από το ν. 2308/1995 που πρώτο-εισήγαγε την κτηματογράφηση, το καθεστώς έχει τροποποιηθεί σε διάφορα σημεία του με σαράντα επόμενα νομοθετήματα και σήμερα έχουμε μπροστά μας το 41ο. Με λίγα λόγια δηλαδή, αν κάποιος κυνικός ευχόταν να τα εκατοστίσουμε, η εμπειρία θα τον δικαίωνε.

Προφανώς, λοιπόν, οι σκοποί της επιτάχυνσης και της ωρίμανσης του έργου σε βαθμό περατώσεως δεν έχουν τελεσφορήσει ακόμα. Η νέα μορφή του Κτηματολογίου με το νέο φορέα και τις διάφορες αρμοδιότητές του, υλοποιήθηκε εν πολλοίς από την προηγούμενη Κυβέρνηση. Εκείνη την περίοδο οι αρμόδιοι δυστυχώς έκαναν, κατά τη γνώμη μου, ένα λάθος χειρισμό, ο οποίος μπορεί να μην ακούγεται όσο σημαντικός πραγματικά είναι, αλλά επιμένω ότι κακώς έχει υποτιμηθεί.

Αναφέρομαι στο ζήτημα του αρμόδιου Υπουργείου στο οποίο αποφασίστηκε ότι θα υπάγεται ως νέος φορέας, δηλαδή η Ελληνικό Κτηματολόγιο. Εκεί, λοιπόν, ελήφθη μια απρόσεκτη στρατηγική απόφαση. Η Ελληνικό Κτηματολόγιο μεταφέρθηκε εξ ολοκλήρου και αποκλειστικά στην αρμοδιότητα του Υπουργείου Περιβάλλοντος και Ενέργειας, αν δεν απατώμαι κατά την περίοδο της θητείας του κ. Σταθάκη.

Να δούμε, λοιπόν, τώρα, για ποιο λόγο η προηγούμενη Κυβέρνηση έσφαλε σ’ αυτή την επιλογή της, για ποιο λόγο απέτυχε να δει τη μεγάλη εικόνα. Η κύρια και πρώτιστη αποστολή του Κτηματολογίου δεν είναι η χαρτογράφηση και η χωρική αποτύπωση. Είναι βεβαίως και αυτές σημαντικές, ουσιώδεις και πολύτιμες διαδικασίες, αλλά δεν είναι οι πρωταρχικές. Το πιο σπουδαίο στοιχείο του Κτηματολογίου είναι η ορθή αποτύπωση των εμπράγματων και ενίοτε των ενοχικών δικαιωμάτων του δημοσίου και των ιδιωτών επί των διαφόρων ακινήτων.

Στην ουσία, ο φορέας κτηματογράφησης υπέχει κατ’ αναλογία θέση καθολικού διαδόχου των Υποθηκοφυλακείων. Είτε άμισθα είτε έμμισθα τα Υποθηκοφυλακεία υπάρχουν ως θεσμός ήδη από το 1856 με το νόμο περί Μεταγραφών και για τα επόμενα 160 χρόνια υπαγόταν στην αποκλειστική εποπτεία του Υπουργείου Δικαιοσύνης. Μάλιστα, στο οργανόγραμμα του Υπουργείου Δικαιοσύνης υπήρχε πάντα ένα ξεχωριστό τμήμα Υποθηκοφυλακείων και έτσι είχε συσσωρευτεί διαχρονικά μεγάλη εμπειρία και έτσι έχει παγιωθεί μια πεπατημένη με πολύ επαρκή εχέγγυα ικανοποιητικής διαχείρισης των σχετικών ζητημάτων.

Χωρίς κανένα, λοιπόν, προφανή λόγο, το 2018, το Υπουργείο Δικαιοσύνης εξοβελίστηκε από το πεδίο της κτηματογράφησης και δεν κράτησε καν συναρμοδιότητα με το Υπουργείο Περιβάλλοντος και Ενέργειας. Έτσι, λοιπόν, επανήλθαν δύο τινά, αφενός πετάχτηκε αδικαιολόγητα στον κάλαθο των αχρήστων μια πολύτιμη γνώση και θεσμική μνήμη στα σχετικά ζητήματα και αφετέρου συντελέστηκε μια αλλαγή στον τρόπο που αντιλαμβανόμαστε το σύστημα του Κτηματολογίου.

Πλέον, δηλαδή, προηγείται ο χάρτης και έπεται το δικαίωμα. Να δούμε γιατί μια τέτοια στροφή είναι επικίνδυνη. Δεν υπάρχει πιο τρανό και πιο χαρακτηριστικό παράδειγμα της πολύ πρόσφατης επικαιρότητας από τους, διαβόητους πλέον, Δασικούς Χάρτες. Μόλις αναρτήθηκαν - και θα το πω λαϊκά – «μοιράστηκαν εγκεφαλικά» σε χιλιάδες Ελληνίδες και Έλληνες που είδαν οικόπεδα, είδαν αγροτεμάχια, σπίτια και τα κτίρια τους να πρασινίζουν. Υπάρχουν περιοχές στις οποίες ολόκληροι οικισμοί και δομημένες περιοχές κατέληξαν εν ριπή οφθαλμού να θεωρούνται δάση. Γιατί; Γιατί εσείς το λέει ο χάρτης.

Τώρα, όλοι αυτοί οι συμπολίτες μας, πρέπει να μαζέψουν «ένα κάρο» αποδεικτικά έγγραφα, πολλά από τα οποία είναι εξαιρετικά αμφίβολο αν θα αναζητηθούν με επιτυχία, θα πρέπει να μπουν σε έξοδα, να αγχωθούν, να ανοίξουν «στα καλά καθούμενα» αντιδικίες με το δημόσιο, για να αποδείξουν ότι «δεν είναι ελέφαντες». Αυτά, λοιπόν, συμβαίνουν όταν προκρίνεται ένας χάρτης εις βάρος του δικαιώματος, το οποίο μάλιστα έχει αποτυπωθεί και σε συμβολαιογραφική πράξη, δηλαδή σε δημόσιο έγγραφο.

Να δούμε και γιατί προέκυψαν τόσα προβλήματα στην πράξη τα τελευταία 20 περίπου χρόνια από την έναρξη λειτουργίας του Εθνικού Κτηματολογίου το 2003. Το ερώτημα είναι αν έφταιγε το Κτηματολόγιο ως θεσμός και ως φορέας; Η απάντηση είναι ελάχιστα και πάντως όχι επειδή η κτηματογράφηση είναι εγγενώς προβληματική. Κατά γενική ομολογία και σύμφωνα με την εμπειρία του συνόλου σχεδόν των επαγγελματιών του χώρου, τα μεγάλα προβλήματα βγήκαν στην επιφάνεια όταν άρχισαν μαζικά να διεκδικούνται νόμιμα μεν, αλλά σε κάποιο βαθμό καταχρηστικά, εντός και εκτός εισαγωγικών, διάφορα δικαιώματα εκ μέρους του δημοσίου, των Οργανισμών Τοπικής Αυτοδιοίκησης και της Εκκλησίας. Τότε είναι που αναδείχθηκαν όλες οι συσσωρευμένες παθογένειες δύο σχεδόν αιώνων που είχαν κρυφτεί κάτω από το χαλί και τις οποίες ακόμη και σήμερα ο νομοθέτης παραβλέπει συστηματικά.

Θα σας δώσω, λοιπόν, ένα χαρακτηριστικό παράδειγμα το οποίο οι δικηγόροι έχουμε βρει πάρα πολλές φορές μπροστά μας σε κλιματολογικές υποθέσεις και που σωστά το ανέδειξαν και κάποιοι κατά τη Δημόσια Διαβούλευση στα σχολεία τους. Ανατρέχουμε, λοιπόν, σε αμέτρητες διατάξεις, σε διάσπαρτους νόμους, που παραπέμπουν στο Οθωμανικό, στο Βυζαντινορωμαϊκό, ενίοτε και στο Εθιμικό δίκαιο, για να θεμελιώσουμε κυριότητα. Ή για παράδειγμα, απαγόρευση σύστασης οριζόντιας ή κάθετης ιδιοκτησίας με χρησικτησία και ούτω καθεξής.

Ας πάμε και στις περιοχές που προσαρτήθηκαν αργότερα στην Επικράτεια και στις περιοχές στις οποίες η Εκκλησία ή οι Μονές διαθέτουν πλούσια ακίνητη περιουσία, ιδίως αυτό συμβαίνει στη Βόρεια Ελλάδα, και μετρήστε σε πόσες οριζόντιες ιδιοκτησίες γράφει δίπλα στο πεδίο κυριότητα τη λέξη άγνωστος.

Μακάρι να ήταν μόνο αυτό. Εκτός από την κανονιστική ανομοιομορφία που παρατηρείται μεταξύ των διαφόρων περιοχών της Επικράτειας, ποτέ δεν θεσπίστηκε μια ξεκάθαρη θέση σχετικά με την κυριότητα στα νομιμοποιηθέντα αυθαίρετα, αδιάθετα κληροτεμάχια από διανομές ή νέα οικόπεδα που προέκυψαν από πράξεις εφαρμογής, τεράστια καθυστέρηση στην κύρωση Δασικών Χαρτών, που δυστυχώς κατέληξε σε φιάσκο όπως όλοι διαπιστώσαμε, μη καταβολή αποζημιώσεων από απαλλοτριώσεις, περιορισμοί διάθεσης ακινήτων, παράταση του καθεστώτος επικύρωσης ανώμαλων δικαιοπραξιών και άλλες τέτοιες αβαρίες και δυσκολίες. Αυτή, λοιπόν, είναι η καθημερινότητα του Κτηματολογίου, ακόμη και τώρα που συζητούμε το νομοσχέδιο.

Τελειώνω, εδώ, λοιπόν. Στις επόμενες συνεδριάσεις, θα αναφερθώ στις επιμέρους συγκεκριμένες διατάξεις. Ως ΜέΡΑ25, δηλώνουμε επιφύλαξη επί της αρχής.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει για 15 λεπτά ο Εισηγητής της Πλειοψηφίας, ο κ. Σάββας Χιονίδης.

**ΣΑΒΒΑΣ ΧΙΟΝΙΔΗΣ (Εισηγητής της Πλειοψηφίας):** Σήμερα, κύριε Υπουργέ, κυρίες και κύριοι συνάδελφοι, όσοι είμαστε εδώ και όσοι είμαστε σε σύνδεση με το Webex, εύχομαι να έχουμε ένα καλό καλοκαίρι. Και τις επόμενες ημέρες που η Βουλή φαίνεται ότι μέχρι το τέλος της επόμενης εβδομάδας, θα κλείσει την κοινοβουλευτική της διαδικασία για λίγες μέρες, λίγες βδομάδες, αυτό θα είναι ίσως το τελευταίο νομοσχέδιο το οποίο θα μπει για ψήφιση την ερχόμενη εβδομάδα.

Θέλω να τονίσω ότι αυτό το νομοσχέδιο είναι το 200ο σχέδιο νόμου που έρχεται στη Βουλή.

Δηλαδή, 200 σχέδια νόμου και Κυρώσεις Διεθνών Συμβάσεων, έγιναν μέχρι σήμερα, μέχρι τις επόμενες ημέρες που θα κλείσει η Βουλή, η κοινοβουλευτική διαδικασία για λίγες μέρες και είναι σημαντικό, διότι σε μια τέτοια περίοδο, που έχουμε πάνω από ενάμιση χρόνο το θέμα της μεγάλης πληγής του κορονοϊού, ότι το Κοινοβούλιο συστηματικά εργάζεται, ώστε στο αύριο που έρχεται, στην μετά κορονοϊό εποχή, της ανάπτυξης, της καλύτερης λειτουργίας των συνθηκών στις διεθνείς αγορές, αλλά και στην ελληνική πραγματικότητα, να είμαστε έτοιμοι και οπλισμένοι με αυτούς τους νόμους, οι οποίοι να δίνουν προοπτικές.

Αυτό, βέβαια, το βλέπουμε πάρα πολύ και στο εξωτερικό και είναι πολύ σημαντικό και με το συγκεκριμένο νομοσχέδιο, να μας πούνε, ότι πραγματικά είμαστε πιο ελκυστική χώρα σε σχέση με τις επενδύσεις, στις αξιολογήσεις που κάνει η διεθνής τράπεζα. Θέλω να τονίσω, τη μεγάλη σημασία που έχει και η αξιοπιστία, σε δύο κομμάτια, της Ν.Δ..

Το πρώτο κομμάτι αφορά, το ότι στο πρόγραμμά μας, είναι απολύτως ξεκάθαρο και αναφέρεται εμφατικά στο πόσο σημαντικό είναι για την Ν.Δ. να δώσει βαρύτητα στη καταγραφή μέσω των κτηματολογικών στοιχείων του Κτηματολογίου, ώστε να ξέρουμε πραγματικά τι έχουμε και τι διαχειριζόμαστε. Γι’ αυτό και ο κ. Υφυπουργός είναι εδώ και μάλιστα, στο Υπουργείο το συγκεκριμένο, έχει τη συγκεκριμένη αρμοδιότητα και πραγματικά, καταβάλλουν τεράστιες προσπάθειες όλοι όσοι είναι στο Υπουργείο και ο Υπουργός, ο κ. Πιερρακάκης και οι Υφυπουργοί και ιδιαίτερα ο κ. Στύλιος, που έχει αναλάβει όλο αυτό το τεράστιο βάρος του Κτηματολογίου και βλέπουμε τα αποτελέσματα εδώ να είναι πολύ θετικά.

Ποιος είναι, λοιπόν, ο στόχος; Ήταν το Κτηματολόγιο. Μάλιστα. Τι άλλο έχουμε πει, σαν Ν.Δ.; Χτίζουμε κάθε μέρα την αξιοπιστία μας. Καθημερινές μικρές νίκες, μέχρι να φτάσουμε στο ανώτατο επίπεδο και αυτό ακριβώς κάνει το σημερινό νομοσχέδιο, είναι μια επιπλέον μεγάλη, όμως, ψηφίδα, που καλύπτει πάρα πολλά κενά και τα οποία διαπιστώσαμε με την εμπειρία μας, αλλά και κενά τα οποία υπήρχαν εν τοις πράγμασι. Έχουμε, λοιπόν, μια εθνική στρατηγική, να πάμε στη ψηφιακή εποχή. Ουσιαστικά, πρέπει να βελτιώσουμε τη ψηφιακή ωριμότητα, όπως λέει και η ψηφιακή βίβλος, τη ψηφιακή ωριμότητα των πολιτών, του κράτους και το κράτος δεν είναι κάτι απρόσωπο, το κράτος αποτελείται από τη πολιτική διοίκηση και τους ανθρώπους οι οποίοι εργάζονται στο ελληνικό δημόσιο, μεταξύ των οποίων η συντριπτική πλειοψηφία είναι εξαιρετικά αξιόλογη και το αποδεικνύει και η δράση τους και μέσα από το Υπουργείο Ψηφιακής Πολιτικής.

Πάμε, λοιπόν, για τη ψηφιακή Ελλάδα. Το συγκεκριμένο σχέδιο νόμου, που αφορά τον εκσυγχρονισμό του ελληνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης, έχει το στόχο να απλοποιήσουμε τις διαδικασίες, να τις κάνουμε πιο απλές, πιο ασφαλείς και να πάμε βήματα μπροστά. Με το ισχύον καθεστώς, το ξέρετε πολύ καλύτερα, γινόταν έλεγχος νομιμότητας, η ανάρτηση των στοιχείων, η υποβολή ενστάσεων και μετά περίμενε. Εφόσον είχαμε ανθρώπους εδώ, χιλιάδες εκατομμύρια Έλληνες, οι οποίοι έκαναν δηλώσεις στο Κτηματολόγιο, θα σας πουν, ότι περιμένουν μερικά χρόνια μέχρι να αναρτηθούν οι τελικοί πίνακες και αυτό επειδή το 2% έχει τα προβλήματά του.

Στην Ελλάδα, γενικά, έχουμε προβλήματα. Να ο ένας γείτονας να βάλει λίγο πιο μέσα το τοίχο, άντε να πάει στο χωράφι του άλλου μια αρωτριά παραπέρα, αυτά ήταν τα ζητήματα, τα ξέρουμε, αυτοί, όμως, δεν μπορούν να σταματούν όλους τους υπολοίπους, το 98%, άκουσα τον Μάριο τον Κάτση, τον οποίο εκτιμώ πολύ, ο οποίος είπε, μπορεί να είναι και 10%, 15%. Ας είναι και 10% και 15%. Το υπόλοιπο 85% πρέπει να ταλαιπωρείται; Δεν πρέπει να το κρεμάσουμε εκεί, να μπορεί να παίρνει στοιχεία και να λέει, ξέρεις, ο Χιονίδης με τον Κάτση έχουν διαφορά στο ακίνητό τους και να το γράφει το Κτηματολόγιο, άρα, αυτός που θέλει να τα αγοράσει, να ξέρει ότι παίρνει ένα ελαττωματικό ακίνητο. Επομένως, δίνει λύσεις σε αυτό το κομμάτι, όσον αφορά τη ταχύτητα αλλά και την ασφάλεια.

Συν τοις άλλοις, έχουμε και τις εναλλακτικές διαδικασίες, τις οποίες έχουμε στο δίκαιό μας πλέον, ώστε να κάνουμε διαμεσολάβηση αντί να τρέχουμε στα δικαστήρια. Εσείς ξέρετε πολύ καλύτερα, οι νομικοί, το πόσα χρόνια χρειάζεται να εκδικαστεί μια υπόθεση στα ελληνικά δικαστήρια και ιδιαίτερα όταν υπάρχει εμπάθεια, γιατί πολλές φορές αυτές οι διαφορές έχουν και πολύ εμπάθεια μέσα, δεν είναι ουσία του θέματος, όχι, να γίνει το δικό μου, το ξέρουμε καλά. Άρα, λοιπόν, εδώ μιλάμε για διαμεσολάβηση. Και αν δεν έχουμε διαμεσολάβηση; Έχουμε μια τριμελής επιτροπή, η οποία συστήνεται, η οποία να μας δει σε ένα δεύτερο στάδιο, εφόσον το επιλέξει βέβαια, δεν πιέζει κανέναν ο συγκεκριμένος νόμος όπως θα ψηφιστεί, αλλά και κάποιος που θέλει να πάει στα δικαστήρια, δεν του στερείται το δικαίωμα, αντιθέτως, του δίνει όλο το δικαίωμα και μάλιστα, ορίζεται ο Κτηματολογικός Εφέτης. Τα μονομελή Εφετεία, λοιπόν, τα οποία ορίστηκαν, έχει αρκετά χρόνια, με την προ προηγούμενη κυβέρνηση, μονομελή Εφετεία, όπου λύνουν ζητήματα τέτοια, όπως και στα θέματα των απαλλοτριώσεων. Άρα, λοιπόν, γίνεται και αυτό, με την ανάλογη εκπαίδευση που θα υπάρχει, ώστε οι δικαστές που θα ασχοληθούν, να μπορέσουν να κάνουν γρηγορότερα και ευκολότερα αυτή τη δουλειά.

Τώρα, το Υπουργείο Ψηφιακής Διακυβέρνησης, έκανε πρώτα απ’ όλα μια θυρίδα για τον καθέναν μας. Το ξέρουμε όλοι αυτό και όλοι το χειροκροτήσαμε. Δηλαδή, όταν έχω πάρει ένα έγγραφο, το κρατάω στη θυρίδα μου. Δηλαδή, τι έκανε, με το G Cloud, όπως λέγεται, δηλαδή, την τεράστια αποθήκη πληροφορίας, η οποία είναι απολύτως τακτοποιημένη, όμως, στο κράτος; Σου λέει, πάρε τη δική σου θυρίδα, να έχεις μέσα τα πιστοποιητικά σου, ή ότι άλλο θέλεις, για να τα χρησιμοποιήσεις. Τι λέει ο νόμος τώρα; Έλα να κάνουμε και ένα φάκελο προσωπικό για σένα, ώστε να ξέρεις τη περιουσία σου, να ξέρεις τα ακίνητά σου και να μη χρειάζεται κάτι το οποίο έχεις πάρει μία φορά, να το ξαναπάρεις αλλά δέκα φορές. Να φύγουμε από τη λογική της ταλαιπωρίας και του χαρτιού.

Είναι οι εποχές. Αυτές είναι οι εποχές και θα έπρεπε να είμαστε πολύ νωρίτερα εκεί, αλλά δεν θα αυτομαστιγωθούμε κιόλας. Τώρα ήρθε η ώρα, υπάρχει η διάθεση, υπάρχει στόχευση ουσιαστική από τη Ν.Δ., από το προεκλογικό της πρόγραμμα, ώστε να μπορέσει να λειτουργήσει αυτό το σύστημα και δόθηκε η δυνατότητα σε ικανά πολιτικά στελέχη να προχωρήσουν αυτή τη δουλειά και αυτό αποδεικνύεται ημέρα με την ημέρα. Όπου και αν περπατήσεις, ότι και αν πεις, πολλά μπορεί να κατηγορήσει κάποιος, ίσως αδίκως τη Ν.Δ., αλλά στη ψηφιακή σύγκλιση, όλοι λένε όπως στη ψηφιακή σύγκλιση, όλοι θέλουμε να πάμε εκεί. Και σε αυτή την αίθουσα, είμαι βέβαιος, επίσης, αγαπητές και αγαπητοί συνάδελφοι και πάλι το ίδιο θέλουμε όλοι.

Τώρα, είχαμε και το φαινόμενο, όπου λέει, άγνωστος ιδιοκτήτης. Πολλοί λόγω ανεπάρκειας, άλλοι λόγω έλλειψης πληροφόρησης, άλλοι για τους δικούς τους λόγους, δεν κατάφεραν να δηλώσουν το ακίνητό τους ή δεν ήθελαν. Άρα, λοιπόν, μπαίνει η σφραγίδα, άγνωστος ιδιοκτήτης. Και τι να τους κάνουμε αυτούς τους 200.000 κόσμο, θα πρέπει να πας δικαστικά; Μα είναι δυνατόν; Γι’ αυτό, λοιπόν, προτείνατε και πολύ ορθά, κύριοι Υπουργοί, να δοθεί μια παράταση μέχρι το 2022, να μπορέσουμε να τακτοποιηθούμε, αλλιώς, πρέπει να τρέχεις στα δικαστήρια. Γιατί; Διότι το χωράφι μου στην Άνω Μηλιά στην Πιερία, το οποίο μπορεί να κοστίζει 3.000 ευρώ όλο μαζί, 10 στρέμματα 3.000 ευρώ, να χρειαστεί να πάω να πληρώσω τους δικηγόρους 8 χρόνια με αντίπαλο το κράτος. Αυτονόητα πράγματα και νομίζω, ότι είναι η επανάσταση του αυτονόητου και η προσέγγιση των τεχνολογιών, με λογική, με τη κοινή λογική. Άρα, λοιπόν, δίδεται αυτή η παράταση, να διορθωθούν πράγματα και βεβαίως, να μπορέσουμε να διορθώσουμε πέραν του αγνώστου.

Και λέω τώρα. Ας υποθέσουμε, λοιπόν, ότι κάποιος ήθελε να πάει και γιατί είναι πλέον άγνωστος ιδιοκτήτης, ή κάποιος που έχει αντιδικία με το κράτος, σώνει και καλά πρέπει να περιμένεις, λέει, το κράτος να σου δώσει απάντηση, αν το διεκδικεί και σε άλλα, σε άλλους νόμους, όχι νομοσχέδια, που περάσαμε πρόσφατα, ότι όταν το κράτος δεν έχει αποδεδειγμένα δικαιώματα ιδιοκτησίας. Φτάνει πια. Ζητάς από τον ιδιώτη, ιδιαίτερα στη βόρεια Ελλάδα, που την απελευθέρωσε, αναφέρθηκε η κυρία Αδαμοπούλου και πολύ ορθά, ζητάς από το 1884 να έχεις τίτλους για κάποιο ακίνητο, γιατί λέει, το δημόσιο έχει περιουσία. Από που την απέκτησε; Δεν κατάλαβα.

Εμείς δε λέμε να απεμπολήσει το δημόσιο τα δικαιώματά του, αλλά και πρέπει να έχει κάποια στοιχεία σημαντικά, ότι αυτό είναι ιδιοκτησία του, γιατί το κράτος έχει από το 1884 για Μακεδονία και Θράκη; Όχι βέβαια. Οι Επιτροπές αναφέρθηκαν και από εκεί και πέρα είναι σημαντικό ότι αποφασίζουμε σήμερα εδώ, και πιστεύω ότι ακράδαντα αυτή την εποχή πρέπει να είμαστε μια γροθιά όλες οι δυνάμεις.

Με αυτή την έννοια και για αυτό λέω να το ψηφίσουμε, το να κάνεις συνεργασίες με το ΤΕΕ είναι σημαντικό. Το να έχεις τεχνικούς συμβούλους να κάνεις μια λίστα και από άλλες κυβερνήσεις νωρίτερα, αυτοί που έρχονται και επιθεωρούν πως κατασκευάζουν οικοδομές. Άρα, λοιπόν, με ένα σημαντικό φορέα, θα έλεγα ότι θα μπορούσε να είναι η συνεργασία αυτή και οι προγραμματικές συμβάσεις και με τους δυο, ή τις εταιρείες που έχει η ΚΕΔΕ θα μπορούσαν να βοηθήσουν σε αυτό το κομμάτι. Βέβαια, έχουμε και τους ανθρώπους οι οποίοι σήκωσαν μεγάλο βάρος όλα αυτά τα χρόνια της μεγάλης ταλαιπωρίας, τους υποθηκοφύλακες άμισθους ή έμμισθους, όπου αυτοί δύναται να μεταφερθούν στον φορέα, στο κτηματολόγιο, για να δούμε με ποιο τρόπο θα λυθεί το θέμα.

Θα το πούμε, βέβαια, κατά τη διάρκεια της κατ’ άρθρο συζήτησης. Με αυτή την έννοια, εμείς πάμε μπροστά, βλέπουμε μπροστά. Πρέπει να ξέρεις καλά την ιστορία του αυτοκινήτου. Νομίζω ότι έχει ενδιαφέρον όπως η φωτογραφία. Αν με ακούσουν οι φωτογράφοι, δεν βλέπω να με ξαναψηφίζουν. Μπορείς να έχεις το διαβατήριό σου, να το χρησιμοποιήσεις σε οποιοδήποτε δημόσιο μέσο. Η ψηφοποιημένη υπογραφή. Μα, το έκαναν οι τράπεζες εδώ και δέκα χρόνια. Είναι πράγματα που η τεχνολογία σιγά σιγά τα λύνει. Στην Ολλανδία παραδείγματος χάριν, κάνεις το συμβόλαιό σου με ένα τηλέφωνο και σου λέει αν είστε εσείς μεταφέρετε ένα search σε αυτό το λογαριασμό. Πιστοποιείς ότι είσαι εσύ.

Αυτή είναι η Ελλάδα που θέλουμε, η Ελλάδα που φεύγει μπροστά και πάμε δυνατά. Είμαι βέβαιος για αυτό, πάμε δυνατά για να προσπεράσουμε. Είμαστε σίγουροι, ότι λύνοντας τα προβλήματα της τρίτης βιομηχανικής επανάστασης της πληροφορικής, μπαίνουμε δυνατά στη τέταρτη βιομηχανική επανάσταση.

Όσον αφορά τη δυσλειτουργία που υπάρχει σε σχέση με τις παραγωγές κινηματογραφικών έργων, το οποίο ψηφίστηκε σε προηγούμενο νόμο από όλους στο να υπάρχει μια διευκόλυνση. Πρόσφατα, ήμουν με τον παραγωγό, στη Θεσσαλονίκη και συζητούσαμε για τις δυσλειτουργίες όσον αφορά το κομμάτι των πιστοποιήσεων. Δηλαδή ένα πρόβλημα που είχα, να φανταστείτε είναι γιατί στην Ελλάδα, επιτρέπεται η δόμηση μέχρι 11 μέτρα, ενώ κάθε θέατρο θέλει 14 μέτρα. Το περάσαμε αυτό σε άλλο νόμο και τώρα προσπαθούμε με πιστοποιήσεις από ανθρώπους και της υπηρεσίας και εξωτερικούς συνεργάτες.

Επομένως, σε αυτό το κομμάτι, την ασφάλεια, πρέπει να την έχουμε σαν τα μάτια μας. Ποτέ δε λέμε ότι είμαστε ασφαλείς, αλλά είναι σημαντικό το να μπορούν οι άνθρωποι 24 ώρες στο εικοσιτετράωρο και αυτό μπορείτε να το δείτε, όταν επισκεφτείτε μια μεγάλη εταιρεία στο Λονδίνο, όπου έχει ένα κομμάτι στα 2000 τετραγωνικά μέτρα που δουλεύει μέρα νύχτα. Είναι οι τεχνικοί που παρακολουθούν τα ηλεκτρονικά συστήματα. Αυτό λοιπόν είναι πάρα πολύ θετικό και εύλογο.

Επίσης, δεν θα μιλήσω για τους ειδικούς λογαριασμούς των πανελλήνιων πανεπιστημίων. Πρέπει να διευκολύνουμε, πρέπει να πάμε την Ελλάδα μπροστά όλοι μαζί και ιδιαίτερα στο κομμάτι της πράσινης μετάβασης, δεν δικαιούμαστε να είμαστε χώρια.

Ζητώ την υπερψήφιση του συγκεκριμένου νομοσχεδίου από όλους μας, γιατί θέλουμε να δώσουμε και ένα μεγάλο μήνυμα, σημαντικές πρωτοβουλίες στις οποίες συμφωνούμε και πάμε όλοι μαζί σε αυτή τη κατεύθυνση, γιατί αυτό θέλει η ίδια η κοινωνία.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό, θα ανακοινώσουμε τους Εκπροσώπους των εξωκοινοβουλευτικών φορέων, οι οποίοι θα κληθούν στην επόμενη συνεδρίαση για να διατυπώσουν τις απόψεις τους.

Ολομέλεια Δικηγορικών Συλλόγων Ελλάδας, Ένωση Συμβολαιογράφων, Σωματείο Εργαζομένων στο Κτηματολόγιο, Εθνικό Κτηματολόγιο, Τεχνικό Επιμελητήριο Ελλάδας, Σύνδεσμος Εταιρειών Γεωπληροφορικής και Κτηματολογίου, Πανελλήνιος Σύνδεσμος Υπαλλήλων Άμισθων Πρώην Άμισθων και Έμμισθων Υποθηκοφυλακίων των Κτηματολογικών Γραφείων, Πανελλήνιος Σύλλογος Διπλωματούχων Αγρονόμων και Τοπογράφων Μηχανικών, Πανελλήνια Ομοσπονδία Ιδιοκτητών Ακινήτων, Κεντρική Ένωση Δήμων Ελλάδας, Εθνική Επιτροπή Τηλεπικοινωνιών και Ταχυδρομείων και Εθνικό Κέντρο Οπτικοακουστικών Μέσων και Επικοινωνίας.

Είναι 12 οι φορείς που έχουμε καλέσει, κατά παρέκκλιση του Κανονισμού. Σύμφωνα με τον Κανονισμό και το άρθρο 38 αυτού, προβλέπεται η πρόσκληση 10 φορέων. Παρόλα αυτά, επειδή είχαμε αρκετές προτάσεις, υπερβήκαμε κατά 2 τον αριθμό. Ήταν κοινή πρόταση των κομμάτων, επομένως, σίγουρα τους καλέσαμε όλους.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Κυρία Πρόεδρε, επειδή βάζετε μόνο το κομμάτι ειδικά για το ΕΚΟΜΕ, που είναι κρίσιμο το νομοθέτημα, νομίζω, δεν μπορείτε να καλέσετε μόνο το ΕΚΟΜΕ. Έχω καλέσει και άλλους 3 φορείς και τους έχετε κόψει και τους 3. Δεν είναι λογικό αυτό.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κύριε Κάτση, έχετε προτείνει 16 φορείς.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Όχι, δεν έχω προτείνει 16. Ιεράρχησα, μετά τις παραινέσεις σας, κάποιους φορείς. Εδώ πέρα τώρα, αυτοί είναι δική σας επιλογή.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Από αυτούς που έχετε προτείνει εσείς, καλούμε άλλους 3 επιπλέον.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Νομίζω ότι πρέπει και η Πανελλήνια Ομοσπονδία Θεάματος Ακροάματος, που είναι μια Ομοσπονδία, η οποία έχει θιγεί ειδικά τον καιρό της πανδημίας και αφορά πάρα πολύ το κομμάτι του ΕΚΟΜΕ και την ανάπτυξη των φυσικών παραγόντων να τοποθετηθεί ή η ΕΣΠΕ. Δεν γίνεται αυτό το πράγμα, δεν γίνεται να κόβονται όλοι. Όπως επίσης και οι τεχνικοί, η ‘Ένωση Σκηνοθετών Ελληνικού Κινηματογράφου, γιατί κόβονται σε όλες τις συνεδριάσεις. Παρακαλώ πολύ να προσθέσετε αυτούς τους 2 φορείς.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ο αριθμός των φορέων είναι υπεραρκετός.

Τον λόγο έχει η κυρία Αδαμοπούλου.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Δεν είμαι σίγουρη, ίσως το αναφέρατε, αν προσκλήθηκε ο Πανελλήνιος Σύλλογος Πτυχιούχων Μηχανικών Γεωπληροφορικής και Τοπογραφίας.

**ΑΝΝΑ ΜΑΝΗ ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Ήδη έχει προταθεί να κληθεί.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Όπως καλείτε τους τοπογράφους, πρέπει να καλέσετε και τους γεωπληροφορικούς. Ήταν στο προσχέδιο και οι δυο Σύλλογοι Πτυχιούχων και καλείτε μόνο τον ένα. Δεν είναι δίκαιο αυτό.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Επεσήμανα, κιόλας, κυρία Πρόεδρε, ότι ειδικά στον συγκεκριμένο φορέα να δοθεί ιδιαίτερη προσοχή, πέρα από τους υπόλοιπους, που εντάξει έχουν έτσι κι αλλιώς αναφερθεί. Παρακαλώ να προστεθούν.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Στο σημείο αυτό να δώσουμε τον λόγο στους συνάδελφους οι οποίοι έχουν ζητήσει το λόγο να τοποθετηθούν.

Ο κ. Ξανθόπουλος έχει τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Κυρίες και κύριοι συνάδελφοι, το Κτηματολόγιο αποτελεί το μεγαλύτερο μεγάλο έργο, κατά το ευφυές σλόγκαν εκείνης της περιόδου, το οποίο όμως δεν ευτύχησε και γι’ αυτό υπάρχουν πολύ σοβαρές πολιτικές ευθύνες . Θέλω να πω, όμως και είναι ευχής έργον ότι είναι εδώ ο κύριος Γεωργαντάς, με τον οποίο μας συνδέει πολυετής γνωριμία ότι το Κτηματολόγιο δεν είναι θέμα ψηφιακής διακυβέρνησης, είναι πρωτίστως θέμα εμπραγμάτων δικαιωμάτων. Μη βάζετε το κάρο μπροστά από το άλογο. Το ψηφιακό περιβάλλον βοηθάει το κτηματολόγιο, δεν είναι το κτηματολόγιο που βοηθά το ψηφιακό περιβάλλον. Άρα, λοιπόν, θα πρέπει πάντα να έχουμε κατά νου ότι νομοθετούμε γιατί ακριβώς χρειάζεται η ελληνική κοινωνία ένα σταθερό, αξιόπιστο και διαφανές πλαίσιο καταγραφής ύπαρξης των εμπράγματων δικαιωμάτων των πολιτών.

Δεύτερον, με την εμπειρία που έχουμε τα λίγα χρόνια που λειτουργεί το κτηματολόγιο, αυτό που ο πολίτης έχει ως ταυτότητα, είναι το κτηματολογικό φύλλο. Το κτηματολογικό φύλλο λοιπόν είναι η ακτινογραφία του ακινήτου. Είναι πλήρης, διαυγής και αδιαμφισβήτητη. Αυτό το νόημα έχει το κτηματολογικό φύλλο. Τι κάνετε τώρα εσείς; Κλείνετε εσπευσμένα τις εκκρεμότητες, αποτυπώνετε τις εκκρεμότητες στο κτηματολογικό φύλλο και λέτε ότι έχουμε κτηματολόγιο. Θέλω να σας πω, λοιπόν ότι οι διεκδικήσεις, οι αμφισβητήσεις υπάρχουν και στο καθεστώς το υφιστάμενο του υποθηκοφυλακείου. Δηλαδή, να συμφωνήσουμε πολιτικά ότι έχουμε δυσκολίες και να δούμε πώς θα αντιμετωπίσουμε αυτό καθεαυτό το πρόβλημα του κτηματολογίου. Δεν προχωράτε, δεν είναι θεσμική εξέλιξη αυτό που κάνετε, είναι ένα πλάκωμα, είναι ένα μια πολύ πρόχειρη κίνηση, ακριβώς για να μπορούμε να κάνουμε έναν απολογισμό και να πούμε ότι κλείσαμε την εκκρεμότητα του κτηματολογίου και στο κτηματολογικό φύλλο φαίνεται μια διεκδίκηση του Ξανθόπουλου προς τον Γεωργαντά και αυτά που περιέγραψε και ο Εισηγητής της Πλειοψηφίας. Άρα δεν είναι σωστή η στόχευση. Ουσιαστικά αναγνωρίζουμε ως έννομη τάξη, γιατί αυτό δεν βαρύνει μόνο εσάς, βαρύνει κυρίως τους προηγούμενους από εμάς ότι δεν κατορθώσαμε να έχουμε ένα σωστό κτηματολόγιο.

Κύριε Υφυπουργέ, θέλω να πω κάτι, το οποίο το ξέρετε και από την εμπειρία σας. Εμείς στη Βόρεια Ελλάδα είμαστε νέες χώρες, που σημαίνει ότι έχουμε πάρα πολλές ντόπιες ιδιοκτησίες. Ξέρετε τι σημαίνει αυτό; Ότι μέχρι τη δεκαετία του ΄90 αυτές μεταβιβάζονταν με μία βεβαίωση του τότε κοινοτάρχη που έλεγε «γνωρίζω ότι ο παππούς του Ξανθόπουλου έχει αυτό το κτήμα έκτασης τόσο, το οποίο κατέχει και νέμεται επί σειρά ετών αδιατάρακτα» και αυτό αποτελούσε τίτλο για να γίνει μεταγραφή. Καταλαβαίνετε τι αντιφάσεις υπάρχουν; Η Δράμα φτάνει στα παράλια της Καβάλας με βάση αυτούς τους τίτλους. Θα πρέπει να γίνει πάρα πολύ σοβαρή δουλειά και αυτή η αισιοδοξία του κυρίου Υπουργού είναι μόνο το 2%, δεν επιβεβαιώνεται από την πράξη. Σας το λέω σαν άνθρωπος που το ξέρω και θα το βρούμε μπροστά μας και κυρίως δεν αποτελεί λύση. Πρέπει να το ξαναδείτε πάρα πολύ σοβαρά, γιατί ακριβώς αυτές οι επιλογές του να κλείνουμε τις εκκρεμότητες και να παριστάνουμε ότι τις τελειώνουμε, δεν βοηθούν πουθενά.

Κυρίες και κύριοι της Πλειοψηφίας, ο ψηφιακός μετασχηματισμός είναι το νέο φετίχ της κυβέρνησης Μητσοτάκη. Όντως, έχουν γίνει πολύ σοβαρά βήματα, η διαδικασία του εμβολιασμού είναι ένα τέτοιο μέτρο, οι ψηφιακές υπογραφές οι οποίες αργούν, είναι ένα τέτοιο μέτρο, αλλά δεν γίνονται όλα έτσι. Έχω λοιπόν την γνώμη ότι θα πρέπει να κουβεντιάσουμε πάρα πολύ σοβαρά τις επόμενες μέρες, διότι οι πολιτικές ευθύνες που αναλαμβάνετε με το να θεωρήσετε περαιωθείσα τη διαδικασία του κτηματολογίου, ενώ ουσιαστικά μεταφέρουμε όλες τις παθογένειες του παλαιού καθεστώτος στο νέο, δεν προσφέρει καμία υπηρεσία και αντίθετα προοιωνίζει πολύ σοβαρές εξελίξεις.

Κλείνω, κυρία Πρόεδρε, με το εξής. Το σκεφτήκατε καλά αυτό για τα δικαιώματα του δημοσίου, ότι αν δεν δηλώσει εντός 60 ημερών, θεωρούμε ότι δεν έχει δικαίωμα; Καταλαβαίνετε τι δρόμοι ανοίγονται; . Φοβάμαι, λοιπόν, ότι η αγωνία σας να παρουσιάσετε έργο θα εκφέρει την κατάσταση του κτηματολογίου και κυρίως την κατάσταση των πολιτών σε πολύ δυσμενέστερη θέση από ό,τι είναι στην πραγματικότητα. Θα πρέπει να στρώσουμε κάτω, να στύψουμε τα μυαλά μας και να βρούμε τι λύσεις μπορούμε να βρούμε, πώς μπορούμε να επισπεύσουμε τις διαδικασίες και όχι να κλείνουμε εκκρεμότητες για να τις κλείνουμε.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Τον λόγο έχει ο κ. Στύλιος.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Κυρίες και κύριοι και κύριοι συνάδελφοι, θα ξεκινήσω την εισήγησή μου ενώ έχει μιλήσει ο Υπουργός Ψηφιακής Διακυβέρνησης ο κύριος Κυριάκος Πιερρακάκης, ο Εισηγητής της Πλειοψηφίας ο κύριος Χιονίδης, μίλησαν και πολύ αναλυτικά, πολύ συγκεκριμένα. Εκφράσαν και διατύπωσαν τις θέσεις που έχουμε καταθέσει σήμερα προς συζήτηση με το παρόν σχέδιο νόμου στην Επιτροπή μας.

Θα προσπαθήσω, λοιπόν, να δώσω και εγώ κάποιες κατευθύνσεις, κάποιους στόχους σε σχέση με το παρόν σχέδιο νόμου. Κατ’ αρχήν, η κυβέρνηση του Κυριάκου Μητσοτάκη προχωρά σε ένα ακόμα μεταρρυθμιστικό νομοσχέδιο, παρά τις ιδιαίτερες συνθήκες τις οποίες βιώνουμε εξαιτίας της πανδημίας. Σήμερα, έχουμε το νομοσχέδιο «Εκσυγχρονισμός του Ελληνικού Κτηματολογίου, νέες ψηφιακές υπηρεσίες και ενίσχυση της ψηφιακής διακυβέρνησης». Για εμάς, το συγκεκριμένο νομοσχέδιο είναι κομβικής σημασίας διότι αφορά την ελληνική οικονομία, αφορά τους επιστήμονες επαγγελματίες, δικηγόρους, μηχανικούς, συμβολαιογράφους, πάνω από 200.000 επαγγελματίες συνολικά σε όλη την Ελλάδα έχουν σχέση στην άσκηση του επαγγέλματος τους με το συγκεκριμένο νομοσχέδιο και με το κτηματολόγιο. Αφορά σίγουρα την επιχειρηματική κοινότητα της χώρας, αφορά τους πολίτες, τον απλό πολίτη που έχει μια ιδιοκτησία ένα γεωτεμάχιο και σίγουρα αφορά τον Ελληνισμό όπου γης, όπου βρίσκεται. Είναι λοιπόν κατά τη γνώμη μας ένα γενναίο βήμα, διότι προχωρούμε στην καλύτερη οργάνωση του κράτους μας.

Το συγκεκριμένο σχέδιο νόμου έχει 51 άρθρα, εκ των οποίων 30 αφορούν ρυθμίσεις για το κτηματολόγιο και σε αυτό θα δώσω τη μεγαλύτερη έμφαση και βάση από την ομιλία μου. Το συγκεκριμένο σχέδιο νόμου τέθηκε σε διαβούλευση, έτσι όπως προβλέπεται σύμφωνα με τον Κανονισμό της Βουλής, για 15 μέρες σε δημόσια ανοιχτή διαβούλευση, όπου 416 πολίτες, συμπολίτες μας γράψανε σχόλια για το συγκεκριμένο νομοσχέδιο και αντίστοιχα ήταν 416 και τα σχόλιά τους, αλλά όμως, για να έρθει το νομοσχέδιο ο διάλογός μας δεν έμεινε μόνο στην περίοδο της διαβούλευσης. Όλο τα προηγούμενο διάστημα, εργαστήκαμε μαζί με τον αρμόδιο Υπουργό και κάτω από την καθοδήγηση του Κυριάκου Πιερρακάκη και μαζί με άλλους φορείς για να φτάσουμε στο συγκεκριμένο σχέδιο νόμου. Ποιοι είναι όλοι αυτοί οι υπόλοιποι φορείς που εργάστηκαν και φτάσαμε μέχρι εδώ; Είναι όλοι όσοι εμπλέκονται με το κτηματολόγιο και μιλώ συγκεκριμένα για την εταιρεία Κτηματολόγιο, το νομικό πρόσωπο δημοσίου δικαίου, μιλώ για την Ολομέλεια των Δικηγορικών Συλλόγων, μιλώ για το ΤΕΕ, μιλώ για το Σύλλογο των Τοπογράφων, μιλώ για Σύνδεσμο για το Σύλλογο των Εταιρειών Γεωπληροφορικής και Κτηματολογίου, για τους αναδόχους δηλαδή ανά τη χώρα, οι οποίοι έχουν αναλάβει το φορτίο να ολοκληρώσουν και να διεκπεραιώσουν τη διαδικασία της κτηματογράφησης, και τώρα, αλλά και όλα τα προηγούμενα χρόνια.

Μιλώ για τους συμβολαιογράφους. Μιλώ για επιστήμονες, εμπειρογνώμονες και ειδικούς συμβούλους οι οποίοι έχουν δώσει τις κατευθύνσεις τους στην Ελληνική Κυβέρνηση και τώρα και στο παρελθόν. Αξιοποιήσαμε τη γνώση και την εμπειρία την οποία έχουν άλλες χώρες. Είναι αλήθεια, έχουμε μία αρνητική επίδοση ως κράτος, ως πολιτεία και ως χώρα. Είμαστε από τις ελάχιστες ευρωπαϊκές χώρες που δεν έχουμε σήμερα ένα ολοκληρωμένο κτηματολόγιο. Αυτό, λοιπόν, προσπαθούμε να αλλάξουμε με το σημερινό νομοσχέδιο.

Έγινε, λοιπόν, διάλογος με όλους αυτούς. Όχι δεν ήταν ένας διάλογος προσχηματικός να πούμε, να σας ακούσουμε για να καταλήξουμε εμείς στα δικά μας, έγινε ένας διάλογος ουσίας. Θα σας το πουν και μεθαύριο όταν θα έρθουν όλοι αυτοί οι φορείς στην ακρόαση φορέων στην επόμενη συνεδρίασή μας. Εκεί, θα τους ρωτήσετε και θα βγάλετε και εσείς ξανά τα συμπεράσματά σας και σας προκαλώ όλους της αντιπολίτευσης να ασκήσουν ερωτήσεις στους φορείς για να επιβεβαιώσω την αλήθεια αυτού του οποίου σας λέω ότι ήταν διάλογος ουσίας. Δεχτήκαμε εισηγήσεις, τις προτάσεις τους, τις υιοθετήσαμε και όλο αυτό έγινε όχι μόνο γιατί εμείς πιστεύουμε στην δημοκρατία και στο διάλογο. Έγινε διότι ξέρουμε ότι εδώ υπάρχει ένα πρόβλημα. Υπάρχει ένα πρόβλημα δεκαετιών και θέλουμε να το λύσουν διότι θα ωφελήσει όλους αυτούς που ανέφερα πιο πριν.

Πριν προχωρήσω στο νομοσχέδιο, θέλω να σας θυμίσω ορισμένες παρεμβάσεις οι οποίες έγιναν το προηγούμενο διάστημα από το Υπουργείο μας σε σχέση με το Κτηματολόγιο. Ουσιαστικές παρεμβάσεις από τον Γενάρη του 2021 όπου είχα την τιμή ο Πρωθυπουργός να μου αρέσει, να μου αναθέσει το κτηματολόγιο και τα ειδικά ψηφιακά έργα και να ενταχθώ σε μια πολύ καλή και πολύ δυνατή ομάδα στο Υπουργείο Ψηφιακής Διακυβέρνησης μαζί και με τον Υπουργό και με τον έτερο Υφυπουργό τον κ. Γεωργαντά. Είναι εδώ μαζί σήμερα σαν μια δυνατή ομάδα να δουλεύουμε για να πραγματοποιήσουμε αυτό που λέμε τον ψηφιακό μετασχηματισμό.

Για μας, λοιπόν, για το κτηματολόγιο τι θέλουμε; Ποιος ήταν ο στόχος που αυτό προσπαθούμε να αποδείξουμε με όλες μας τις παρεμβάσεις; Είναι να αλλάξουμε το κέντρο βάρος του κτηματολογίου. Να γίνει το κτηματολόγιο ψηφιακό. Τι είναι το κτηματολόγιο;

Το κτηματολόγιο, αναφέρθηκε από πολλούς εισηγητές, είναι ένα σύστημα. Είναι ένα σύστημα καταγραφής εμπραγμάτων δικαιωμάτων. Είναι ένα πληροφοριακό σύστημα. Είναι ένα σύστημα συλλογής. Είναι ένα σύστημα, λοιπόν, όπου εμείς αξιοποιούμε την ψηφιακή τεχνολογία. Το κάνουμε άυλο, όπως πολύ καλά το είπε πριν ο Υπουργός, ο κύριος Πιερρακάκης. Αυτό το σύστημα και για το οποίο έχει πληρώσει ελληνικός λαός, έχει δώσει χρήματα ο Έλληνες φορολογούμενος, ερχόμαστε να το διαθέσουμε πίσω την πληροφορία που έχει δώσει χρήματα για τη συλλογή του, να του τη διαθέσουμε πίσω δωρεάν. Γι’ αυτό, λοιπόν, τον λόγο παρουσιάσαμε πριν από λίγους μήνες δύο πολύ βασικές υπηρεσίες για τις οποίες έχουμε λάβει την επιβράβευση, την καθολική επιβράβευση, του συνόλου των επαγγελματιών του χώρου. Μιλώ για την έρευνα και τη θέαση. Μιλώ για τη δυνατότητα που έχεις να έχεις πρόσβαση στα δεδομένα του κτηματολογίου 24 ώρες, 7 μέρες την εβδομάδα από οπουδήποτε βρίσκεσαι. Είσαι στην Ξάνθη μπορεί να βλέπεις τα στοιχεία για ένα γεωτεμάχιο που είναι στην Αθήνα και το αντίστροφο. Αυτό, λοιπόν, σήμερα ισχύει για το 35% της χώρας που έχει ολοκληρωθεί η κτηματογράφηση. Το υπόλοιπο 65% δεν έχει τη δυνατότητα διότι δεν έχει ολοκληρωθεί η κτηματογράφηση. Έτσι, λοιπόν, προκύπτει μια μεγάλη για εμάς ανάγκη να ολοκληρωθεί η κτηματογράφηση, όχι να την κλείσουμε γρήγορα για να γράψουμε άλλη μία επιτυχία. Να ολοκληρωθεί η κτηματογράφηση.

Γιατί; Για να έχουν ψηφιακές υπηρεσίες σαν αυτές που σας είπα και σας προκαλώ πάλι για άλλη μια δεύτερη φορά ρωτήστε τους δικηγόρους μέλη του ΣΥΡΙΖΑ, ρωτήστε τους πολιτικούς μηχανικούς, τους τοπογράφους,

**ΘΕΟΦΙΛΟΣ ΞΑΝΘΟΠΟΥΛΟΣ:** Μα, δικηγόροι είμαστε, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Ψηφιακής Διακυβέρνησης):** Ρωτήστε τους αρχιτέκτονες, τους συμβολαιογράφους να σας πούνε για αυτές τις υπηρεσίες. Τι σας λέμε λοιπόν; Να φτάσουμε στο 90% της Ελληνικής Επικράτειας, όπου θα μπορούν εκεί να έχουν πρόσβαση το σύνολο των επαγγελματιών και αυτά θα είναι προς όφελός τους. Θα είναι, όμως, και προς όφελος των πολιτών, διότι θα μπορούν να διεκπεραιώνουν τις υποθέσεις τους χωρίς ταλαιπωρία, χωρίς περιττά έξοδα, εύκολα και γρήγορα. Αυτό προσπαθούμε να υλοποιήσουμε με το συγκεκριμένο σχέδιο νόμου.

Φέραμε, λοιπόν, υλοποιήσαμε αυτές τις υπηρεσίες. Φέραμε πριν από λίγο καιρό μια τροπολογία, η οποία ψηφίστηκε από την ευρύτερη πλειοψηφία του Ελληνικού Κοινοβουλίου και από την Αξιωματική Αντιπολίτευση και από την Ελάσσονα Αντιπολίτευση. Μιλώ, λοιπόν, για την τροπολογία για το άρθρο 6α του ν.2308/95. Ήταν μία τροπολογία η οποία είχε ψηφιστεί επί διακυβέρνησης ΣΥΡΙΖΑ, επί Υπουργίας του κυρίου Σταθάκη. Αυτή η τροπολογία είχε ως συνέπεια σε σχέση με την κτηματογράφηση να έχουμε προσφυγές στο Συμβούλιο της Επικρατείας και να μπλοκάρει σε μεγάλο βαθμό την εξέλιξη της μεταγράφισης που μας κατηγορήσετε. Άκουσα τον Εισηγητή της Αξιωματικής Αντιπολίτευσης ότι δεν πάει καλά το πρόγραμμα κτηματογράφησης, αλλά δεν μας είπε με ποιον τρόπο θα πήγαινε καλύτερα όταν με τη δική τους διάταξη -ευτυχώς βέβαια ψηφίστηκε από εσάς- είχε μπλοκάρει ένα πολύ μεγάλο χρονικό διάστημα. Αυτή η διάταξη έχει λάβει την καθολική αποδοχή, όχι μόνο από τη Βουλή, έχει λάβει από τους επαγγελματίες. Έλαβε την επιβεβαίωση έξω από τη ζωή έλαβε την επιβεβαίωση από την πραγματικότητα.

Τι άλλοι κάναμε το προηγούμενο διάστημα;

Δώσαμε με το άρθρο 7α τη δυνατότητα στους πολίτες να μπορούν να προσφύγουν σε δευτεροβάθμιες επιτροπές ανεξαρτήτως εάν η έκθεση του γραφείου κτηματογράφησης εισηγείται την αποδοχή τους ή όχι. Αυτές οι επιτροπές είναι στο κτηματολόγιο. Άρα έχω τον ανάδοχο που κάνει την κτηματογράφηση. Βγάζει το γραφείο κτηματογράφησης ένα αποτέλεσμα θετικό ή αρνητικό. Δίνω, λοιπόν, ένα επιπλέον δικαίωμα στον πολίτη. Αυτό δώσαμε. Του δίνω το δικαίωμα να πάει στο κτηματολογικό γραφείο και σε επιτροπή, θεσμοθετημένη επιτροπή, όπου με διαφάνεια συγκροτείται η συγκεκριμένη επιτροπή. Αυτά υπάρχουν, ήδη, στους νόμους που ισχύουν μέχρι σήμερα. Να προσφύγει εκεί και να ζητήσει να λυθεί το θέμα του ή η υπόθεσή του. Αν πάλι δεν μπορέσει και δεν λυθεί εκεί έχει πάλι την δυνατότητα να προσφύγει στη δικαιοσύνη.

Προχωρούμε, λοιπόν, και υλοποιούμε ένα σχέδιο για να μετασχηματίσουμε το ελληνικό κτηματολόγιο όπου 495 υποθηκοφυλακεία της χώρας θα γίνουν 92 καταστήματα και υποκαταστήματα κτηματολογικών γραφείων. Και για μας αυτό είναι μια μεγάλη μεταρρύθμιση. Θέλω να ρωτήσω εάν γνωρίζετε ότι η συγκεκριμένη μεταρρύθμιση έχει ψηφιστεί στο 4512/2018 διότι έχει ψηφιστεί και νομίζω ότι την στηρίζετε κι εσείς. Κάθε μήνα, λοιπόν, εργαζόμαστε και προσθέτουμε δύο τρία γραφεία στο νέο φορέα. Διότι θα συλλεχθούν όλα αυτά τα δεδομένα, θα γίνει ο νέος φορέας και εκεί θα μπορεί και θα μπορούν οι πολίτες και οι επαγγελματίες να εξυπηρετηθούν για να πετύχουμε ποιον στόχο μας να πετύχουμε; Έχουμε πολλές γρηγορότερες μεταβιβάσεις ακινήτων. Να αναμοχλεύσουμε, δηλαδή, την αγορά ακινήτων της χώρας μας. Να δώσουμε ακόμα μία νέα ώθηση στη χώρα. Γι’ αυτό το λόγο γίνεται όλη αυτή η εργασία, όλη αυτή η δουλειά.

Τι άλλο πράξαμε; Επειδή υπάρχει πρόβλημα όπως είπατε στην κτηματογράφηση -και όπως είπα κι εγώ στην τοποθέτησή μου- βρισκόμαστε σε ιδιαίτερες συνθήκες είμαστε εν μέσω πανδημίας. Ο νόμος, ο προηγούμενος νόμος προέβλεπε ότι θα έπρεπε από τον Ιούνιο του 2021 όποιος δεν έχει κάνει εμπρόθεσμα τη δήλωση του στην κτηματογράφηση να επιβληθεί πρόστιμο. Ήρθαμε, λοιπόν, εμείς και αναγνωρίζοντας τις συνθήκες που υπάρχουν λέμε και δίνουμε παράταση μέχρι 31/12/2022 και δεν επιβάλλουμε πρόστιμα σε αυτούς οι οποίοι θα πάνε τώρα στην κτηματογράφηση. Είναι σε εξέλιξη η κτηματογράφηση. Δεν βάζουμε πρόστιμα, λοιπόν, μέχρι το 2022 και το λέμε τώρα πολύ πιο νωρίς για να το γνωρίζει ο κόσμος, να γίνει γνωστό. Γι’ αυτό το λέω και από το συγκεκριμένο βήμα.

Σας καλώ και εσάς να βοηθήσετε, τον κόσμο να βοηθήσουμε τους πολίτες θα βοηθήσουμε με την στάση σας και την ψήφο σας σήμερα και μεθαύριο στην Ολομέλεια στο Ελληνικό Κοινοβούλιο θα αποδείξετε εάν είσαστε με τους πολίτες. Εάν είσαστε με τους πολλούς ή εάν είσαστε με αυτούς οι οποίοι κάνουν αντιπολίτευση μόνο και μόνο για την αντιπολίτευση. Δεν ενδείκνυται το συγκεκριμένο νομοσχέδιο για να γίνει αντιπολίτευση, δεν ενδείκνυται, κατά τη δική μας τη γνώμη, για υψηλούς τόνους.

Άρα, λοιπόν, δώσαμε παράταση, αλλά δεν μένουμε μόνο σ’ αυτό και το λέω από το βήμα της Βουλής, είπαμε ότι είναι διατάξεις που τις έχουμε στο συγκεκριμένο σχέδιο νόμου, όπως αυστηροποιούμε τις διαδικασίες και λέμε ότι για να μπορέσεις να κάνεις τη μεταβίβαση του ακινήτου, θα πρέπει πλέον να έχεις κτηματογραφήσει.

Επίσης, αυστηροποιούμε τη διαδικασία και για να εκδώσεις οικοδομική άδεια σε ένα ακίνητο, θα πρέπει και αυτό να το έχεις κτηματογραφήσει.

Άρα, ωθούμε τους πολίτες να ολοκληρώσουνε το Κτηματολόγιο με αυτούς τους περιορισμούς και χωρίς, βέβαια, να επιβάλλουμε πρόστιμα.

Ανοίγω μια παρένθεση, θέλοντας να σας θυμίσω το εξής, είναι κάτι που το ξέρετε, αλλά θέλω να το ξαναθυμηθούμε όλοι μαζί. Είναι βασική φιλοσοφία του ιδρυματικού νόμου του Κτηματολογίου, το εξής. Ότι ο ιδιοκτήτης, είναι αυτός ο οποίος έρχεται και δηλώνει το δικαίωμά του.

Άρα, λοιπόν, εάν δεν θέλει, γιατί γι’ αυτόν δεν έχει καμία σημασία ή γιατί δεν έχει καμία αξία, μπορεί να μην έρθει να το δηλώσει. Λοιπόν, αυτή ήταν η βασική αρχή του αρχικού νόμου. Εμείς όμως αναγνωρίζουμε και το εξής. Ότι κάποιος μπορεί να αμέλησε ή για κάποιους λόγους να μην ενημερώθηκε σωστά ή να μην το πληροφορήθηκε.

Άρα, δίνουμε μέσα από αυτό το νομοσχέδιο, διατάξεις, με τις οποίες έχει τη δυνατότητα να έρθει τώρα και να δηλώσει το ακίνητό του φέρνοντας τα απαραίτητα έγγραφα και να κάνει τη δήλωσή του στο Κτηματολόγιο.

Ποιες περιοχές της χώρας αφορά η συγκεκριμένη διάταξη;

Αφορά όλη την επικράτεια της Ελλάδος, εκτός από 35 περιοχές, για τις οποίες ολοκληρώθηκε η οριστική εγγραφή το 2018.

Όλη η υπόλοιπη Ελλάδα μπορεί αν αμέλησε να κάνει δήλωση και αυτό αφορά και το θέμα του άγνωστου ιδιοκτήτη περιουσιών και γεωτεμαχίων, να έρθει και να δηλώσει, αλλά πρέπει να φέρει βέβαια τα τεκμήρια που προβλέπει ο νόμος και η νομοθεσία.

Μέχρι πότε;

Αυτή την ημερομηνία την κάνουμε μια διαστολή και πάμε μέχρι 31/12/2022.

Και το λέμε και αυτό τώρα, αλλά έχουμε μπροστά μας ενάμιση χρόνο. Αναγνωρίζουμε ότι όταν σε συνθήκες πανδημίας, αλλά μπορούν να έρθουν. Βοηθήστε και εσείς ξανά για μια δεύτερη φορά, στη συγκεκριμένη περίπτωση.

Άκουσα από τον Εισηγητή της Μειοψηφίας, Τι γίνεται με αυτές τις 35 ή 36 περιοχές;

Μπορεί κάποιος να επανορθώσει;

Μπορεί να επανορθώσει.

Ποιος όμως μπορεί να κάνει αυτή τη επανόρθωση στα κτηματολογικά βιβλία;

Εμείς πιστεύουμε ότι αυτός που μπορεί να πραγματοποιήσει τη διόρθωση, είναι η δικαιοσύνη.

Άρα, για αυτές τις περιπτώσεις και μόνο που έληξαν το 2018, λέμε στον Έλληνα πολίτη ότι πρέπει να πάει στη δικαιοσύνη.

Πόσους αφορούν στην Ελλάδα οι συγκεκριμένες περιοχές;

Τι ποσοστό της Ελλάδας είναι;

Είναι περίπου διακόσιες χιλιάδες δικαιώματα σε σύνολο 40 εκατομμυρίων δικαιωμάτων της χώρας.

Άρα, καταλαβαίνουμε ότι είναι ένα μικρό σχετικά ποσοστό, αλλά σας θυμίζω και πάλι για να μην επανέρχεστε στο συγκεκριμένο θέμα, ότι η συγκεκριμένη διαδικασία οριστικής εγγραφής -της πρώτης εγγραφής- έληξε το 2018.

Θυμάστε πολύ καλά ποιος ήταν τότε στην διακυβέρνηση της χώρας.

Εμείς δώσαμε παρατάσεις.

Παρόλα αυτά, κλείνω λέγοντας το εξής. Οι παρατάσεις που δόθηκαν είναι βούλησή μας να είναι οι τελευταίες. Πρέπει να ενημερωθούν τους πολίτες ότι κάποια στιγμή πρέπει να πάρουμε μια απόφαση. Θα φτιάξουμε ή δεν θα φτιάξουμε κτηματολόγιο;

Θα έχουμε αυτό το σύστημα προς διάθεση στην ελληνική κοινωνία και στην ελληνική οικονομία και σε όλους τους πολίτες;

Θα τραβήξουμε τη γραμμή μέχρι το 2022, θα καθορίσουμε συγκεκριμένους κανόνες και με βάση αυτούς τους κανόνες, να καλέσουν τους πολίτες να συμμετάσχουν.

Δεν μπαίνω σε συγκεκριμένα άρθρα του νομοσχεδίου, έχουν αναφερθεί πάρα πολύ αναλυτικά και πολύ συγκεκριμένα, ο Υπουργός και ο Εισηγητής της Πλειοψηφίας.

Μόνον λέω το εξής. Το συγκεκριμένο νομοσχέδιο, κατά τη δική μας προσέγγιση, θα δώσει μια ώθηση στη χώρα μας. Θα βρεθούμε σε όλους τους διεθνείς δείκτες, τους δείκτες που μετράνε το πόσο η χώρα είναι φιλική στην επιχειρηματικότητα, φιλική στην προσέλκυση επενδύσεων, 10 και 15 θέσεις μπροστά. Αυτή την προσέλκυση των επενδύσεων, το γνωρίζετε πολύ καλά ότι την έχουμε ανάγκη, γιατί βρισκόμαστε μετά από μία δεκαετή οικονομική κρίση και μετά από μία πανδημία.

Έχουμε ανάγκη στη χώρα μας να έρθουν χρήματα και επενδύσεις, έχουμε ανάγκη να μοχλεύσουμε τα δικά μας χρήματα, έχουμε ανάγκη να δώσουμε χρήσιμα εργαλεία στην πατρίδα μας, στην Ελλάδα και στην ελληνική κοινωνία.

Γι’ αυτό τον λόγο, λοιπόν, αξιοποιούμε ταG.I.S. συστήματα**,** αξιοποιούμε τη νομική πληροφορία, αξιοποιούμε τη γεωχωρική πληροφορία που υπάρχει και είναι διαθέσιμη και για όλους αυτούς τους λόγους, σας ζητώ, να αναθεωρήσετε την στάση σας και να το ξανά μελετήσετε. Θα μιλήσουμε πιο διεξοδικά και πιο αναλυτικά στην κατ’ άρθρων συζήτηση, προς όφελος όλων θα είναι, πλειοψηφία υπάρχει στην ελληνική Βουλή και είναι δεδομένη, θα είναι καλύτερο όμως αν λειτουργούμε σαν μια γροθιά για να στείλουμε ένα μήνυμα στους Έλληνες πολίτες ότι στο Κοινοβούλιο δεν είμαστε εδώ μόνο για να κάνουμε αντιπαράθεση, αλλά είμαστε εδώ όπου υπάρχουν πραγματικοί λόγοι, να συμφωνούμε, να συνθέτουμε, να συναινούμε, διότι έτσι θα πάμε τη χώρα μας μπροστά.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι να επαναλάβω τους φορείς, οι οποίοι θα κληθούν την επόμενη συνεδρίαση. Είναι η Ολομέλεια των Προέδρων των Δικηγορικών Συλλόγων Ελλάδος, η Ένωση Συμβολαιογράφων, το Σωματείο Εργαζομένων στο Κτηματολόγιο, το Ελληνικό Κτηματολόγιο, το Τεχνικό Επιμελητήριο Ελλάδος, ο Σύνδεσμος Εταιρειών Γεωπληροφορικής και Κτηματολογίου, ο Πανελλήνιος Σύνδεσμος Υπαλλήλων πρώην άμισθων και έμμισθων Υποθηκοφυλακείων και Κτηματολογικών Γραφείων, ο Πανελλήνιος Σύλλογος Διπλωματούχων Αγρονόμων και Τοπογράφων Μηχανικών, η Πανελλήνια Ομοσπονδία Ιδιοκτητών Ακινήτων, η Κεντρική Ένωση Δήμων Ελλάδος, η Ένωση Σκηνοθετών Παραγωγών Ελληνικού Κινηματογράφου, η Εθνική Επιτροπή Τηλεπικοινωνιών και Ταχυδρομείων και το Εθνικό Κέντρο Οπτικοακουστικών Μέσων και Επικοινωνίας.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Κυρία Πρόεδρε, συγνώμη, σας είπα και πριν ιδιαιτέρως -δεν ήθελα να το κάνω θέμα- σας παρακαλώ να προσθέσετε και τον Πανελλήνιο Σύλλογο Πτυχιούχων Μηχανικών Γεωπληροφορικής και Τοπογραφίας. Είναι μόνο ένας φορέας και τον αφορά το άρθρο 24. Θέλουν οπωσδήποτε να ακουστούν και νομίζω ότι δεν είναι σπουδαίο πράγμα να καλέσουμε επιπλέον ένα φορέα.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Έχουμε υπερβεί κατά πολύ τον αριθμό, ο προβλεπόμενος αριθμός βάσει του Κανονισμού είναι δέκα φορείς και έχουμε φτάσει τους 13.

Θέλω να πω και σε όλους τους συναδέλφους ότι αν είστε σε επαφή με κάποιον από τους φορείς, μπορούν να στείλουν υπόμνημα και αυτό θα φτάσει και σε όλους τους συναδέλφους βουλευτές και τους Εισηγητές.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Ας διαγραφεί ένας φορέας που δεν σχετίζεται τόσο πολύ με το αντικείμενο του νομοσχεδίου. Αυτό το λέω και ως έκκληση στους συναδέλφους.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Όχι, δεν θα μεταφερθεί η ευθύνη του Προεδρείου σ’ εμάς. Συγνώμη, το νομοσχέδιο έχει τόσα άρθρα.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Εγώ το λέω για να γίνει με συναίνεση.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Για να ολοκληρώσουμε, κυρίες και κύριοι συνάδελφοι, επιτρέψτε μου.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Η ευθύνη του Προεδρείου είναι αδήριτη και είναι πάγια τακτική ότι όποιος φορέας έχει βγει δημόσια και έχει κάνει κριτική σε εκάστοτε νομοσχέδιο που έρχεται στη Βουλή, τον κόβουμε. Συγνώμη, δηλαδή,…..

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Δηλαδή, το ερώτημα είναι, γι’ αυτό δεν καλείται, επειδή θα κάνει κριτική;

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Δεν το δέχομαι αυτό, έχετε την ευθύνη, κυρία Πρόεδρε.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Ένας φορέας είναι, συνάδελφοι.

**ΜΑΡΙΟΣ ΚΑΤΣΗΣ (Εισηγητής της Μειοψηφίας):** Ούτως ή άλλως, μέσωWebex μιλάνε, δεν έγινε και κάτι.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Σας είπα ότι έχουμε υπερβεί τον αριθμό των φορέων που θα κληθούν κατά τρεις φορείς.

Επίσης, το ξέρετε πάρα πολύ καλά ότι μπορούν να στείλουν όλοι οι φορείς υπομνήματα, τα οποία φτάνουν μάλιστα σε όλους τους συναδέλφους.

**ΑΓΓΕΛΙΚΗ ΑΔΑΜΟΠΟΥΛΟΥ (Ειδική Αγορήτρια του ΜέΡΑ25):** Τα υπομνήματα δεν θα απαντηθούν, κυρία Πρόεδρε, ενώ η ακρόασή τους πρέπει να απαντηθεί εάν τα αιτήματά τους τα εκφράσουν προφορικά.

Είναι τυπική διαδικασία το υπόμνημα, μην κοροϊδευόμαστε.

**ΑΝΝΑ ΜΑΝΗ – ΠΑΠΑΔΗΜΗΤΡΙΟΥ (Αντιπρόεδρος της Επιτροπής):** Κυρίες και κύριοι συνάδελφοι, στο σημείο αυτό ολοκληρώθηκε η συνεδρίαση της Διαρκούς Επιτροπής Δημόσιας Διοίκησης, Δημόσιας Τάξης και Δικαιοσύνης, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Διακυβέρνησης «Εκσυγχρονισμός του Εθνικού Κτηματολογίου, νέες ψηφιακές υπηρεσίες και ενίσχυση της ψηφιακής Διακυβέρνησης».

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αυγερινοπούλου Διονυσία – Θεοδώρα, Γιαννάκου Μαριορή (Μαριέττα), Γκιουλέκας Κωνσταντίνος, Δαβάκης Αθανάσιος, Δούνια Παναγιώτα (Νόνη). Θεοδωρικάκος Παναγιώτης (Τάκης), Καππάτος Παναγής, Καραγκούνης Κωνσταντίνος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος) Κοτρωνιάς Γεώργιος, Κούβελας Δημήτριος, Παπαδόπουλος Νικόλαος, Κουτσούμπας Ανδρέας, Κυρανάκης Κωνσταντίνος, Κωνσταντινίδης Ευστάθιος, Λαμπρόπουλος Ιωάννης, Μάνη – Παπαδημητρίου Άννα, Μελάς Ιωάννης, Μπούγας Ιωάννης, Παππάς Ιωάννης, Πάτσης Ανδρέας, Τσαβδαρίδης Λάζαρος, Τσιγκρής Άγγελος, Υψηλάντης Βασίλειος – Νικόλαος, Χαρακόπουλος Μάξιμος, Χιονίδης Σάββας, Αγαθοπούλου Ειρήνη – Ελένη, Γκαρά Αναστασία (Νατάσα), Ζαχαριάδης Κωνσταντίνος, Κάτσης Μάριος, Καφαντάρη Χαρούλα (Χαρά), Ξανθόπουλος Θεόφιλος, Πολάκης Παύλος, Πούλου Παναγιού (Γιώτα), Ραγκούσης Ιωάννης, Σπίρτζης Χρήστος, Χατζηγιαννάκης Μιλτιάδης, Ψυχογιός Γεώργιος, Γιαννακοπούλου Κωνσταντίνα (Νάντια), Κεγκέρογλου Βασίλειος, Καστανίδης Χαράλαμπος, Αχμέτ Ιλχάν, Κανέλλη Γαρυφαλλιά (Λιάνα), Κομνηνάκα Μαρία, Μυλωνάκης Αντώνιος, Αδαμοπούλου Αγγελική και Μπακαδήμα Φωτεινή.

Τέλος και περί ώρα 19.35΄ λύθηκε η συνεδρίαση.

**Η ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΑΝΝΑ ΜΑΝΗ - ΠΑΠΑΔΗΜΗΤΡΙΟΥ ΕΥΣΤΑΘΙΟΣ ΚΩΝΣΤΑΝΤΙΝΙΔΗΣ**